Potong giliran terima vaksin akan dikenakan kompaun, kata menteri kesihatan

Individu yang memotong giliran untuk mendapatkan suntikan vaksin Covid-19 bakal berdepan kompaun dan tindakan undang-undang mengikut Akta 342 Pencegahan dan Pengawalan Penyakit Berjangkit 1988, kata Menteri Kesihatan Dr Adham Baba.Katanya, seksyen tertentu dalam akta berkenaan boleh digunakan terhadap individu berkenaan kerana menghalang atau merencatkan pelaksanaan Program Imunisasi Covid-19 Kebangsaan.“Dalam Akta 342, kita ada beberapa seksyen yang boleh digunakan untuk membawa seseorang itu ke muka pengadilan untuk didenda sekiranya menghalang, membantutkan usaha untuk kita mengawal mencegah Covid-19 ini, itu sudah pasti,” katanya selepas mesyuarat Jawatankuasa Khas Jaminan Akses Bekalan Vaksin Covid-19 (JKJAV), di Putrajaya hari ini.Menteri Sains, Teknologi dan Inovasi, Khairy Jamaluddin, yang turut hadir pada sidang media itu berkata, isu memotong giliran bagi mendapatkan suntikan vaksin bukan berpunca daripada kegagalan proses pendaftaran sebaliknya wujud unsur tertentu yang disalah gunakan.“Bagi merungkai isu ini, kita tubuhkan jawatankuasa kecil bagi meneliti senarai penerima mengikut kategori, termasuk contohnya dalam kalangan pegawai farmasi yang mengemuka permohonan untuk diberikan keutamaan mendapatkan vaksin.“Kita akan pastikan tiada yang ‘potong’ atau ‘lompat’ barisan untuk dapatkan vaksin. Kalau anda bukan petugas barisan hadapan, sila tunggu dan beratur.“Kalau perlu, kita akan tambahkan kuasa kepada menteri kesihatan untuk kompaun mereka yang ‘potong’ barisan,” katanya.


Lebih 17 juta populasi dewasa Malaysia lengkap vaksin Covid-19

Sebanyak 72.7% atau 17,026,781 individu daripada populasi dewasa di negara ini sudah lengkap menerima suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).JKJAV menerusi perkongsian infografik di laman Twitter rasminya hari ini memaklumkan 90.9% atau 21,290,857 individu daripada populasi dewasa telah menerima sekurang-kurangnya satu dos termasuk penerima vaksin dos tunggal CanSino.Sementara itu, sebanyak 38,260,575 dos suntikan vaksin telah diberikan setakat semalam termasuk vaksin dos tunggal dan dua dos.“Semalam, sebanyak 258,929 dos vaksin telah diberikan menerusi Program Imunisasi Covid-19 Kebangsaan (PICK),” menurut JKJAV.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Kerajaan akan bina institut penyakit berjangkit tahun depan, kata PM

Sebuah Institut Penyakit Berjangkit Malaysia akan dibina di Bandar Enstek, Negeri Sembilan pada tahun depan menerusi Rancangan Malaysia Ke-12 (RMK12), kata Perdana Menteri Ismail Sabri Yaakob.Ketika membentangkan RMK12 di Dewan Rakyat hari ini, beliau berkata penubuhan institut itu bertujuan mencegah penyakit, ketidakupayaan dan kematian yang disebabkan oleh penyakit-penyakit berjangkit.“Kerajaan juga akan mengkaji semula keberkesanan sistem kesihatan sedia ada, dan dasar kesihatan negara akan dirangka bagi meningkatkan kesiapsiagaan mengurus penyakit berjangkit serta krisis kesihatan,” katanya.Beliau berkata Pelan Hala Tuju Pembangunan Vaksin Negara sedang dimuktamadkan bagi memastikan Malaysia mampu menghasilkan vaksin sendiri, di samping sebagai persediaan menghadapi sebarang pandemik pada masa akan datang.“Dalam situasi pandemik Covid-19, rakyat menaruh harapan yang tinggi kepada kerajaan dan kerajaan akan sentiasa mencari jalan yang terbaik memastikan kesejahteraan Keluarga Malaysia dalam pelbagai aspek, terutama penjagaan kesihatan dan penyediaan kediaman yang berkualiti.“Kerajaan kekal komited bagi memperkukuh sistem penjagaan kesihatan demi memastikan rakyat sihat dan produktif,” katanya.Dalam pada itu, perdana menteri memgumumkan kerajaan juga telah mengenal pasti langkah proaktif meningkatkan kesiapsiagaan hospital untuk mencapai nisbah 2.06 katil hospital bagi setiap seribu penduduk menjelang tahun 2025.Bagi tujuan itu, kerajaan akan turut membangunkan fasiliti kesihatan baharu, sebagai tambahan kepada 12 hospital yang sedang dibina di seluruh negara dan dijangka siap dalam tempoh RMK12, katanya.“Kelengkapan dan peralatan kesihatan, termasuk keperluan unit rawatan rapi (ICU) akan ditambah dan dalam usaha untuk merapatkan jurang perbezaan fasiliti kesihatan bandar dan luar bandar, kerajaan akan membina dan menaik taraf klinik-klinik kesihatan di seluruh negara,” katanya.


Jururawat langgar SOP PKP dikompaun RM4,000

Tiga jururawat wanita yang bertugas di sebuah hospital swasta di Sungai Petani masing-masing dikompaun RM4,000 malam tadi kerana didapati melanggar prosedur operasi standard (SOP) perintah kawalan pergerakan.Ketua Polis Kuala Muda Adzli Abu Shah berkata pihak polis mengesan mereka yang berumur antara 34 dan 45 tahun itu menyampaikan sumbangan kepada rakan mereka yang sedang menjalani tempoh kuarantin di rumah kerana menjadi kontak rapat kepada pesakit Covid-19.“Hasil soal siasat berpandukan gambar yang tular dalam Facebook ini, didapati ketiga-tiga mereka ini tidak mematuhi SOP PKP dan telah dikeluarkan tindakan kompaun.“Polis mengesan penama Facebook tersebut pada 9.10 malam dan penama ini mengaku telah pergi bersama dua orang lagi rakannya ke rumah rakan yang memakai ‘gelang pink’ ini di Kampung Pulau Tengah, Sungai Petani, dan ketiga-tiga jururawat ini hadir di balai polis,” katanya dalam kenyataan hari ini.Adzli berkata kompaun dikeluarkan terhadap jururawat itu mengikut Peraturan 9 Peraturan-Peraturan Pencegahan dan Pengawalan Penyakit Berjangkit (Langkah-langkah Dalam Kawasan Tempat Jangkitan) 2021 (Aktiviti Terlarang Nombor 1).Sehubungan itu, beliau menasihati orang ramai untuk sentiasa mematuhi SOP ditetapkan Majlis Keselamatan Negara (MKN) dalam apa jua aktiviti sekali pun termasuk untuk tujuan kebaikan.


Dr M gesa PKP skala penuh, kerajaan tanggung kos

Bekas perdana menteri Dr Mahathir Mohamad hari ini menggesa perintah kawalan pergerakan (PKP) secara penuh dikuatkuasa di seluruh negara namun kerajaan perlu menanggung kos termasuk memastikan makanan mencukupi untuk seluruh rakyat.Dalam sebuah hantaran di blog beliau hari ini beliau berkata langkah kerajaan adalah tepat untuk melaksanakan PKP ketika ini yang dijangka tamat pada 7 Jun depan.“Namun sekarang pelaksanaannya tidak lagi ketat,” katanya membandingkan PKP yang pertama kali dilaksanakan dalam negara pada Mac tahun lalu.“Kita perlu sekat orang ramai untuk tetap berada di rumah. Tak seharusnya ada alasan untuk orang ramai berkumpul. Penjarakan mesti dilaksanakan bahkan dalam kalangan barisan hadapan.”Bagaimanapun, beliau mengakui menyekat pergerakan orang ramai di rumah bermaksud “tidak ada duit dan tak ada makanan”.“Kerajaan perlu terima tanggungjawab untuk terus pastikan rakyat terus hidup. Bagi makanan, mestilah ada dapur awam di mana makanan disediakan, dibungkus dan dihantar ke rumah.”Beliau turut menambah kuarantin kendiri di rumah mestilah dilanjutkan dalam tempoh sekurang-kurangnya sebulan di samping menggesa polis dan tentera “bertegas dalam memastikan orang ramai tidak keluar untuk membeli-belah atau melakukan perkara-perkara lain”.“Kos perbelanjaan harus ditanggung kerajaan. Kosnya akan jadi tinggi, namun kerajaan perlu lakukannya.”


Najib, Rosmah, pemilik firma Lubnan periksa 11,991 unit barang kemas bulan depan

Bekas perdana menteri, Najib Razak dan isteri Rosmah Mansor serta pemilik syarikat barang kemas, Global Royalty Trading SAL dari Lubnan, Samer Halimeh akan memeriksa 11,991 unit barang kemas yang disita polis dan kini disimpan di bilik kebal Bank Negara Malaysia (BNM), bulan depan.Barang kemas itu antara pelbagai barangan yang disita dari premis milik Obyu Holdings Sdn Bhd di Pavilion Residences pada Mei 2018.Timbalan Pendakwa Raya Faten Hadni Khairuddin semasa dihubungi berkata pihak-pihak terlibat bersetuju untuk memeriksa barang kemas itu bermula 25 Oktober hingga 5 November.“Pemeriksaan akan dijalankan mengikut prosedur operasi standard (SOP) BNM serta Majlis Keselamatan Negara (MKN) berikutan Covid-19,” katanya kepada Bernama selepas pengurusan kes di hadapan hakim Mahkamah Tinggi Muhammad Jamil Hussin hari ini.Pemeriksaan barang kes tersebut yang kini disimpan dalam lebih 90 buah kotak ditangguh beberapa kali disebabkan pandemik Covid-19.Najib, Rosmah dan Global Royalty merupakan pihak ketiga yang ingin menuntut barang kemas dalam permohonan lucut hak difailkan pendakwaan terhadap Obyu Holdings, yang dimiliki oleh Bustari Yusof.Pada 25 Julai tahun lepas, Najib dan Rosmah memeriksa sebanyak 306 beg tangan, 401 jam tangan, 16 aksesori jam tangan dan 234 cermin mata yang turut disita dari premis sama.Pada 2019, pihak pendakwaan memfailkan permohonan pelucuthakan terhadap Obyu Holdings bagi menyita pelbagai barang termasuk 11,991 unit barang kemas, 401 utas jam tangan dan 16 jam tangan aksesori, 234 pasang cermin mata dan 306 beg tangan serta wang tunai dalam pelbagai denominasi berjumlah RM114,164,393.44.Wang dan barang kemas itu dirampas oleh pihak berkuasa kerana didakwa terlibat dengan skandal dana 1Malaysia Development Berhad (1MDB).


Mahkamah batal kemenangan ahli Parlimen Kuala Terengganu

Mahkamah Pilihan Raya Terengganu hari ini membatalkan kemenangan Ahli Parlimen Kuala Terengganu Ahmad Amzad Hashim yang mewakili PAS pada Pilihan Raya Umum ke-15 (PRU15).
Hakim Mohd Firuz Jaffril berkata pihak pempetisyen, iaitu calon BN Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi pada PRU15.
Beliau berkata walaupun pempetisyen tidak dikemukakan sebagai saksi, bukti-bukti lain mencukupi untuk mengisytiharkan pilihan raya di Kuala Terengganu terbatal dan tidak sah mengikut Seksyen 36 Akta Kesalahan Pilihan Raya.
Mahkamah turut memerintahkan pihak responden membayar RM50,000 kepada pempestiyen dan membenarkan penangguhan keputusan selama 14 hari bagi membolehkan Amzad membuat rayuan serta memfailkan permohonan rasmi penggantungan beliau sebagai Ahli Parlimen.
Amzad diwakili peguam Wan Rohimi Wan Daud manakala Mohd Zubir diwakili peguam Mohd Hafarizam Harun.
Pada 3 Januari lepas, Umno Terengganu memfailkan petisyen untuk membatalkan keputusan PRU15 bagi Parlimen Kuala Terengganu di Mahkamah Tinggi di Kuala Terengganu mengikut Akta Kesalahan Pilihan Raya 1954.
Pengerusi Umno Terengganu Datuk Seri Ahmad Said dilapor berkata petisyen itu difailkan antara lain atas dakwaan PAS menyogok pengundi dengan mengagihkan wang bantuan diberikan kerajaan negeri pada 15 hingga 17 Nov lepas, iaitu beberapa hari sebelum PRU15, melalui program i-Pencen, i-Belia dan i-Siswa.
Pada PRU15, Ahmad Amzad memenangi Parlimen Kuala Terengganu dengan memperoleh majoriti 40,907 undi selepas menewaskan tiga pencabar lain termasuk Mohd Zubir.
Sementara itu, Wan Rohimi berkata pihaknya akan memfailkan notis rayuan kepada Mahkamah Persekutuan secepat mungkin selepas Aidiladha.
Beliau berkata pihaknya juga akan membuat permohonan rasmi untuk menggantung keputusan mahkamah supaya Pilihan Raya Umum tidak diadakan sehingga rayuan diputuskan oleh mahkamah dalam tempoh enam bulan.


India bantu Afghanistan pertingkat eksport

Kerajaan sementara Afghanistan berkata pada Khamis India akan menyediakan lebih banyak kemudahan untuk membantu negara ini mempertingkatkan eksport, ketika delegasi India mengadakan perbincangan dengan pemangku Menteri Luar Amir Khan Muttaqi di Kabul.Jurucakap Kementerian Luar Afghanistan, Abdul Qahar Balkhi menerusi Twitter berkata India baru-baru ini membuka sempadan dan pelabuhannya untuk eksport Afghanistan dan akan menyediakan kemudahan lain di kawasan ini untuk membantu Afghanistan memperluaskan eksportnya. Beliau berkata perbincangan itu tertumpu kepada hubungan diplomatik India-Afghanistan, perdagangan dua hala dan bantuan kemanusiaan. Delegasi India juga mengadakan pertemuan dengan Timbalan Menteri Luar, Sher Mohammad Abbas Stanekzai.Sementara itu di New Delhi, jurucakap Kementerian Luar, Arindam Bagchi berkata lawatan itu adalah mengenai bantuan kemanusiaan yang ditawarkan India kepada Afghanistan.Beliau berkata demikian sebagai mengulas pertanyaan sama ada lawatan berkenaan menunjukkan India mungkin akan mengiktiraf pentadbiran baru Afghanistan. “Lawatan yang dibuat adalah untuk memantau penyampaian bantuan kemanusiaan,” katanya.


Rusia putar belit kebenaran tentang bencana MH17, kata pengarah dokumentari

Mengetepikan bukti-bukti bahawa peluru berpandu Rusia menjatuhkan pesawat Malaysian Airlines MH17, pembaca berita TV milik Rusia dilihat menyuarakan teori alternatif dalam dokumentari baharu yang mana seorang mendakwa jet pejuang Ukraine menembak jatuh pesawat itu manakala seorang lagi mencadangkan pesawat itu dilanggar oleh makhluk asing.
Dokumentari "Iron Butterflies" oleh pengarah Ukraine, Roman Liubyi,  menunjukkan bagaimana penyiasatan rentas sempadan membuat kesimpulan pada 2016 bahawa pesawat itu dijatuhkan dengan peluru berpandu darat ke udara BUK Rusia di timur Ukraine yang dikawal pemisah - dan bagaimana Rusia bertindak balas terhadap penemuan itu.
"Ini adalah contoh sempurna bagaimana kebenaran boleh dimanipulasi, bagaimana ia boleh ditutup dari pandangan," kata Liubyi kepada Reuters mengenai bagaimana Rusia menggambarkan kejadian itu, di mana 298 terbunuh.
"Skala manipulasi tidak dapat dibayangkan."
Awal bulan ini, pendakwa raya antarabangsa berkata mereka telah menemukan "petunjuk kukuh" Presiden Rusia Vladimir Putin telah meluluskan penggunaan sistem peluru berpandunya di Ukraine yang menembak jatuh pesawat itu tetapi tidak ada bukti yang mencukupi untuk disabitkan dengan jenayah.
Dua bekas ejen perisikan Rusia dan seorang pemisah Ukraine telah disabitkan dengan tuduhan membunuh oleh mahkamah Belanda pada November kerana membantu mengatur sistem peluru berpandu Rusia itu. Siasatan jenayah itu diketuai oleh Belanda, dengan penyertaan dari Australia, Belgium, Malaysia dan Ukraine.
Kremlin berulang kali menafikan sebarang penglibatan Rusia.
Filem itu, yang ditayangkan di Festival Filem Sundance bulan lalu, dibuka di Festival Filem Berlin pada Selasa.
Liubyi berkata Barat terlambat untuk menghukum Rusia, sekali gus membuatkan Putin lebih berani, yang kemudiannya menyerang Ukraine pada Februari 2022.
"Jika dunia bertindak balas terhadap MH17 dan berhenti berdagang dengan Rusia, ia akan menghantar mesej yang jelas," kata Liubyi.


Ambillah tindakan, pendirian kami tak berubah, kata Pemuda Umno kepada Dong Zong

Pendirian berhubung isu pemberian dana kepada sekolah persendirian Cina tetap tidak berubah walaupun Dong Zong menggesa kerajaan mengambil tindakan, kata Ketua Pemuda Umno Dr Akmal Saleh susulan pertikaian jumlah dana tersebut.
Akmal berkata, tindakan Pemuda Umno yang mempersoalkan jumlah RM15.7 juta kepada 63 sekolah persendirian Cina bukan isu politik.
"Jika Dong Zong bercakap soal hak, kami pun bercakap soal hak,” katanya kepada MalaysiaNow.
"Ambillan tindakan pada saya kerana pendirian saya tidak akan berubah terhadap isu ini.”
MalaysiaNow sebelum ini melaporkan, Presiden Dong Zong Selangor dan Kuala Lumpur Chua Kim Boon yang menuduh Akmal menggunakan isu itu untuk kelangsungan politiknya.
Chua berkata kerajaan hari ini perlu mengambil tindakan tegas untuk membendung atau menghentikan semua kenyataan seperti yang dikeluarkan oleh Akmal.
Namun menurut Akmal, tiada siapa boleh menghentikan Pemuda Umno daripada membawa suara rakyat, tanpa mengira blok mana yang menjadi kerajaan.
Beliau yang juga ahli Dewan Undangan Negeri (Adun) Merlimau berkata, Dong Zong tidak memerlukan bantuan kerajaan kerana berjaya mengumpul RM360 juta dalam bentuk yuran persekolahan bagi sekolah-sekolah mereka.
"Ini satu jumlah yang besar dan tidak perlukan lagi peruntukan dari kerajaan.
"Sedangkan bagi sekolah institusi agama, hendak kumpul RM100,000 pun susah," katanya.
Ditanya mengenai hubungan antara parti-parti dalam kerajaan susulan kenyataan beliau, Akmal berkata ia akan tetap tersemai dengan baik jika kesemua pihak saling menghormati pandangan satu sama lain.


Bekas pengerusi Mara Inc didakwa 22 pertuduhan

Bekas pengerusi Mara Incorporated Sdn Bhd (Mara Inc) Mohammad Lan Allani hari ini, dihadapkan ke dua Mahkamah Sesyen di sini, atas 22 pertuduhan rasuah dan pengubahan wang haram berjumlah RM20.45 juta, membabitkan hartanah di Melbourne, Australia.Mohammad Lan, 65, mengaku tidak bersalah selepas kesemua pertuduhan dibacakan secara berasingan di hadapan Hakim Azura Alwi dan Rozina Ayob.Tertuduh didakwa atas 17 pertuduhan menerima suapan, tiga pertuduhan cuba menerima suapan dan dua pertuduhan pengubahan wang haram, antaranya bagi meluluskan kertas cadangan bertajuk ‘Proposed Acquisition of a Student Accommodation Building and a Commercial Retail Block known as Dudley International House, 7-13 Dudley Street, Caulfield East, Victoria 3145, Melbourne, Australia antara 2012 dan 2013.Kesemua kesalahan itu didakwa dilakukan di beberapa lokasi antaranya di Solaris Mont Kiara, Maybank Cawangan Mont Kiara, sebuah restoran di Bukit Kiara dan CIMB Bank Jalan Sagunting, Kota Kinabalu.Tertuduh dibenarkan diikat jamin RM400,000 dengan seorang penjamin dan pasportnya diserahkan kepada mahkamah, sehingga kes selesai.Mahkamah menetapkan 8 April depan untuk sebutan semula kes.


Jho Low seleweng dana 1MDB sebelum akaun bank Najib dibuka, kata pembelaan

Pembelaan dalam perbicaraan kes Najib Razak membabitkan 1Malaysia Development (1MDB) semalam berkata ahli perniagaan dalam buruan Low Taek Jho, atau Jho Low, telah menyeleweng dana milik syarikat pelaburan strategik itu melalui keuntungan daripada terbitan Nota Jangka Sederhana Islamik (IMTN) bernilai RM5 bilion tanpa pengetahuan beliau.Peguam Muhammad Shafee Abdullah juga berkata Najib tidak menerima wang daripada bon yang dikeluarkan pada 2009 oleh pendahulu 1MDB iaitu Lembaga Pelaburan Terengganu (TIA) kerana akaun bank bekas perdana menteri itu di AmBank hanya dibuka pada 13 Januari 2011.Bekas pengarah bukan eksekutif 1MDB Ismee Ismail, yang juga saksi pendakwaan ke-13, bersetuju dengan cadangan peguam itu bahawa tiada hasil daripada bon IMTN yang telah diseleweng oleh Jho Low dimasukkan ke akaun peribadi Najib.Shafee, yang merujuk kepada artikel di blog dalam talian Malaysia Today, memaklumkan mahkamah bahawa Jho Low telah menerima wang yang diseleweng daripada terbitan bon itu, yang dipindahkan kepada dua syarikat yang mempunyai kaitan dengannya iaitu Country Group Securities PCL dan Aktis Capital Singapore Pte Ltd berjumlah RM74 juta pada 2009.“Kedua-dua syarikat mengaut keuntungan mudah apabila melanggan bon 1MDB pada harga diskaun sebelum menjualnya semula pada nilai muka (atau nilai atas kertas) pada 2009 kepada Kumpulan Wang Simpanan Pekerja (KWSP) dan syarikat insurans Prudential.“Kami akan membuktikan bahawa tiada keuntungan IMTN yang masuk ke akaun Najib. Wang yang terdapat dalam akaun Najib adalah derma dari Arab Saudi. Pelanggan saya bertanggapan ia adalah daripada kementerian kewangan Arab Saudi.“Akaun AmBank Najib (yang didakwa menerima berbilion ringgit dana 1MDB) dibuka pada 2011, jadi ia tidak ada kena-mengena dengan IMTN,” kata Shafee.Peguam itu turut menyoal saksi tersebut sama ada beliau biasa dengan terma “bekerja secara silo” yang sering diulang oleh tiga pengurusan tertinggi 1MDB apabila mereka dipanggil sebagai saksi iaitu bekas ketua pegawai eksekutif 1MDB Shahrol Azral Ibrahim Halmi dan Mohd Hazem Abd Rahman serta ketua pegawai kewangannya, Azmi Tahir.Saksi itu menjawab “Ya.”Shafee: Adakah ia satu amalan yang baik dalam bidang korporat?Ismee: Tidak.Shafee: Adakah anda setuju dengan saya bahawa ia adalah anatema iaitu sesuatu yang amat bertentangan dengan tadbir urus baik.Ismee: Ya.Shafee: Dan ia merupakan suatu amalan yang tidak digalakkan kerana kerahsiaan berupaya membiakkan rasuah dan tingkah laku penipuan dalam mana-mana syarikat. Justeru, amalan bekerja secara silo merupakan punca sesebuah syarikat menjadi korup dan penuh dengan transaksi berbentuk penipuan seperti yang berlaku dalam 1MDB. Adakah anda bersetuju dengan saya?Ismee: Itulah sebabnya kami gagal.Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan amaun sama.Perbicaraan di hadapan hakim Collin Lawrence Sequerah bersambung hari ini.


Putrajaya cadang bina 4 mahkamah baru di Sarawak

Kerajaan bercadang untuk membina empat mahkamah baharu di Sarawak di bawah Rancangan Malaysia Ke-12 (RMK12).Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar berkata pembinaan mahkamah baharu itu melibatkan kawasan Limbang, Sri Aman, Mukah dan Kapit.Beliau berkata cadangan projek mahkamah baru itu kini sedang dipertimbangkan Unit Perancang Ekonomi, Jabatan Perdana Menteri.Jelasnya, pembinaan mahkamah baru di Sarawak adalah penting bagi menampung jumlah kes yang semakin meningkat.“(Selain itu) saya mendapati masih terdapat banyak mahkamah di Sarawak yang bersidang menggunakan bangunan berkongsi dengan jabatan kerajaan lain.“(Terdapat juga mahkamah yang) hakim perlu masuk ikut laluan orang awam. Sepatutnya hakim perlu ada jalan belakang untuk naik ke tempat duduk mereka,” katanya kepada pemberita selepas mengadakan lawatan ke Kompleks Mahkamah Kuching hari ini.Selain itu, Wan Junaidi berkata kerajaan juga bercadang untuk membina satu unit kediaman rasmi buat Hakim Besar Sabah dan Sarawak di Kuching.Sementara itu, Wan Junaidi berkata di bawah RMK12, kerajaan telah meluluskan sebanyak 14 projek naik taraf, ubah suai dan pemuliharaan bangunan mahkamah-mahkamah di Sarawak dengan peruntukan sebanyak RM9,212,700.Katanya, projek naik taraf ini melibatkan Kompleks Mahkamah Kuching, Kompleks Mahkamah Bintulu, Kompleks Mahkamah Miri, Mahkamah Kota Samarahan, Mahkamah Sibu dan Mahkamah Sarikei.


Menteri Bersatu akan cadang kerajaan batal rayuan keputusan mahkamah berhubung kewarganegaraan

Beberapa menteri dari Bersatu bersetuju untuk mencadangkan Kabinet menasihati peguam negara supaya membatalkan rayuan kerajaan terhadap penghakiman Mahkamah Tinggi minggu lalu dalam usaha mempertahankan hak ibu warga Malaysia mendapatkan kewarganegaraan bagi anak yang lahir di luar negara.Difahamkan Saifuddin Abdullah, Zuraida Kamaruddin dan Rina Harun bersetuju untuk memanjangkan syor tersebut esok susulan daripada perbincangan antara mereka bertiga.Perkara tersebut akan dibawa ke Kabinet oleh Rina yang merupakan menteri pembangunan wanita, keluarga dan masyarakat.“Harapnya esok dapat keputusan yang baik,” kata Saifuddin dalam sebuah ciapan Twitter.Satu sumber dalam kementerian luar negara berkata wujud kebimbangan berkenaan amalan ketika ini yang tidak mengiktiraf kewarganegaraan anak kelahiran luar negara oleh ibu warga Malaysia bakal menjadi halangan dalam usaha Putrajaya menjadi anggota Majlis Hak Asasi Manusia Pertubuhan Bangsa-Bangsa Bersatu (UNHRC).Pada 2019, Saifuddin yang ketika itu merupakan menteri luar negara berkata Putrajaya mahu dipilih ke dalam UNHRC, sebuah langkah yang mula dilaksanakan Hishammuddin Hussein ketika beliau mengumumkan usaha Malaysia bagi tujuan itu sepanjang temph 2022-2024.Sebelum ini, Putrajaya menyatakan komitmennya untuk membantu pelarian Rohingya dalam langkah yang dilihat dapat menarik anggota PBB mempertimbangkan kredibiliti negara berhubung hak asasi manusia.“Kes ini boleh menjadi satu lagi halangan terhadap usaha Malaysia menganggotai UNHRC. Jadi, ada satu kelegaan di Wisma Putra jika kerajaan batalkan rayuan tersebut,” kata sumber itu kepada MalaysiaNow.Malaysia pertama kali menganggotai majlis PBB itu pada 2006 namun keanggotaannya tidak disambung selepas 2013.Tekanan semakin memuncak terhadap Putrajaya selepas menteri dalam negeri dan pengarah Jabatan Pendaftaran Negara memfailkan notis rayuan terhadap keputusan Mahkamah Tinggi 9 September lalu yang dibuat oleh hakim Akhtar Tahir.Beliau memutuskan wanita Malaysia yang berkahwin dengan lelaki asing memiliki hak yang sama dengan lelaki warga Malaysia yang berkahwin dengan wanita asing dalam mewariskan kewarganegaraan kepada anak yang dilahirkan di luar negara.Saman tersebut difailkan 18 Disember tahun lalu oleh Family Frontiers dan enam wanita Malaysia yang berkahwin dengan lelaki warga asing.Ketika Perlembagaan membenarkan lelaki Malaysia yang berkahwin dengan wanita asing mendapatkan hak automatik kerakyatan bagi anak kelahiran luar negara, ia bagaimanapun tidak berlaku kepada ibu-ibu warga Malaysia yang berkahwin dengan lelaki asing dengan ramai dalam kalangan mereka berdepan pelbagai sekatan dalam usaha membawa pulang anak mereka ke negara ini.Selain tiga menteri Bersatu tersebut, dua lagi menteri turut menyuarakan sokongan mereka untuk memberikan hak yang adil kepada wanita Malaysia berhubung kerakyatan anak-anak mereka.Pemimpin Umno Annuar Musa dalam ulasan ringkasnya baru-baru ini menggesa pihak berkuasa untuk “mendengar suara ibu Malaysia”, sementara Wan Junaidi Tuanku Jaafar dari GPS yang merupakan menteri undang-undang turut menyokong keputusan tersebut, mengatakan ia selari dengan jaminan Perlembagaan yang tidak mendiskriminasi.


‘Sulh’ mampu merungkai selirat politik negara, kata pakar

Pakar Perlembagaan Persekutuan Prof Shamrahayu Abd Aziz melalui hantaran Facebooknya semalam, memberikan beberapa kaedah penyelesaian terhadap polemik politik yang sedang melanda negara ketika ini.Dalam hantarannya itu, Shamrahayu menjelaskan langkah awal yang boleh diambil dalam usaha merungkai selirat politik ialah, dengan kaedah perundingan atau ‘sulh’ yang disifatkan sebagai mekanisme demokrasi berparlimen terbaik.“Perundingan juga menunjukkan nilai dan halusnya budi serta tingginya pekerti para pemain politik. Sesungguhnya keadaan lebih tenteram melalui persetujuan dalam rundingan. Sesungguhnya rundingan boleh menghasilkan kesefahaman, supaya yang dikendung tidak berciciran dan apa yang dikejar juga dapat diselamatkan,” katanya.Menurutnya, mengekalkan status quo, iaitu berpegang pada persefahaman awal pembentukan kerajaan adalah yang terbaik, asalkan ia adalah keputusan menerusi rundinganSelain daripada tuntutan agama, sulh katanya amat bertepatan, malah merupakan tuntutan untuk semua pemain politik mengambil pendekatan ini, kerana permainan politik dan prinsip agama tidak boleh dipisah-pisahkan.Namun katanya, jika pendekatan melalui perundingan tidak boleh dicapai, proses melalui Dewan Parlimen boleh diambil melalui ‘Undi Tidak Percaya’, dan sekiranya ia diluluskan, maka perdana menteri tiada pilihan kecuali menyembah maklum kepada Yang di Pertuan Agong berkenaannya, dan pada ketika ini peranan Raja Berperlembagaan boleh bermula.“Perdana menteri hendaklah meletak jawatan atau meminta Yang di Pertuan Agong membubarkan Dewan menurut Perkara 43(4) Perlembagaan Persekutuan. Sekiranya perdana menteri enggan meletakkan jawatan dan meminta Yang di Pertuan Agong membubarkan Parlimen, tetapi Yang di Pertuan Agong enggan membubarkan Dewan, maka perdana menteri hendaklah meletakkan jawatan,” katanya.Bagaimanapun katanya, pembubaran Parlimen demi melaksanakan pilihan raya umum (PRU) mungkin bukan pilihan terbaik bagi negara pada ketika ini, dalam situasi pandemik Covid-19 yang melanda negara dan dunia.Pilihan Raya Negeri (PRN) Sabah baru-baru ini katanya menjadi bukti, namun sekiranya pembubaran Dewan adalah pilihan terbaik bagi negara, maka seluruh jentera perlu bersiap siaga untuk PRU.Menjelas lanjut Shamrahayu berkata, bagaimanapun secara amalannya agak sukar untuk ‘Undi Tidak Percaya’ dibahaskan, kerana Peraturan 15 Peraturan Mesyuarat Dewan Rakyat memperuntukkan supaya urusan kerajaan didahulukan, kecuali seorang menteri membuat usul di bawah sub-Peraturan 14(2) bagi membolehkan urusan ahli persendirian diangkat, ke agenda mesyuarat yang lebih awal.Sekiranya ia dibahaskan dan gagal mendapat sokongan majoriti, ia membuktikan perdana menteri mempunyai kepercayaan majoriti ahli Dewan Rakyat dan boleh kekal sebagai perdana menteri.“Satu lagi proses demokrasi berparlimen yang boleh berlaku dalam Dewan ialah, dengan tidak meluluskan Rang Undang-Undang (RUU) yang diperkenalkan oleh pihak kerajaan.Sekiranya ini berlaku, ia menunjukkan perdana menteri hilang kepercayaan dan tindakan yang perlu dilakukan oleh perdana menteri ialah menyembah maklum kepada Yang di Pertuan Agong. Perdana menteri mempunyai pilihan seperti yang nyatakan dalam 43(4) di atas.Bagaimanapun katanya, pembubaran Parlimen demi melaksanakan pilihan raya umum (PRU) mungkin bukan pilihan terbaik bagi negara pada ketika ini, dalam situasi pandemik Covid-19 yang melanda negara dan dunia.“Walaupun begitu, proses ini mungkin tidak menjadi popular, kerana tindakan tidak menyokong RUU yang kelihatan prihatin atau baik kepada rakyat akan memberi kesan tidak baik kepada kepentingan (mileage) politik mereka.Namun, sekiranya RUU berjaya diluluskan, ini bermakna perdana menteri mempunyai kepercayaan majoriti,” jelasnya.Shamrahayu kemudian menjelaskan, selain daripada proses demokrasi dalam Dewan, keadaan hilang kepercayaan kepada perdana menteri juga boleh berlaku di luar Dewan, apabila wujudnya keadaan luar biasa atau ‘extraneous circumstances’.Dalam pengalaman Malaysia katanya, keadaan ini berlaku apabila ahli Parlimen menukar kepercayaan sama ada dengan bertukar parti, atau bertukar kepercayaan tanpa menukar parti.“Tukar parti dapat dilihat dalam peristiwa di negeri Terengganu (1961), Sabah (1994/1995) dan Perak (2009) dan pada peringkat Persekutuan, peristiwa Februari 2020 menunjukkan perpecahan parti perdana menteri dan parti gabungan.“Bagi Raja Berperlembagaan keadaan luar biasa ini adalah amat genting, kerana ia berkehendakkan keseimbangan antara amalan demokrasi berparlimen dan Raja Berperlembagaan, yang mana garis pemisah antara keduanya amat nipis.“Sekiranya tergelincir, ia mengakibatkan campur tangan Raja Berperlembagaan dalam demokrasi berparlimen dan keadaan ini tidak boleh berlaku, kerana ia akan menjejaskan institusi beraja itu sendiri,” katanya.Bagi kaedah melantik perdana menteri interim, Shamrahayu berkata ketika jawatan perdana menteri masih berisi, perdana menteri interim tidak boleh dilantik, kerana erdana menteri interim ini bermaksud perdana menteri yang dilantik bagi jangka masa tertentu sahaja sehingga perdana menteri baharu dilantik.“Perdana menteri interim hanya boleh dilantik apabila jawatan perdana menteri telah kosong. Walaupun Yang di Pertuan Agong perlu melantik seorang perdana menteri untuk maksud seketika atau sementara (interim) sahaja, lantikan itu dibuat menurut Perkara 43(2)(a).Namun, komplikasi perundangan mungkin berlaku dalam lantikan perdana menteri sementara ini kerana syarat dalam Perkara 43(2)(a) ialah seseorang itu juga perlu, pada hemat baginda, mungkin mempunyai kepercayaan majoriti ahli Dewan,” katanya.Selain dari pendekatan di atas, Shamrahayu berkata terdapat dua kaedah ‘simpanan’ yang boleh diambil di bawah prerogatif Raja Berperlembagaan iaitu memprorog Parlimen dan membuat proklamasi (pengisytiharan) darurat.Kedua-dua kuasa ini katanya boleh dilakukan hanya apabila keadaan genting dan jalan penyelesaian lain secara demokratik menemui jalan buntu.“Memprorog parlimen bermaksud memberhentikan parlimen. Ia adalah ciri biasa bagi Perlembagaan model ‘Westminster’. Ia adalah kuasa Yang di Pertuan Agong sebagaimana termaktub dalam Perkara 55(2).“Walaupun memprorog Parlimen dibenarkan oleh undang-undang, namun prinsip asal demokrasi, iaitu kerajaan bertanggungjawab dan keluhuran Perlembagaan, tetap menjadi kayu pengukur dan kerajaan hendaklah mengambil kira prinsip bertanggungjawab kepada Parlimen walaupun tiada sidang parlimen,” katanya.Manakala bagi pengisytiharan darurat, ia adalah pengisytiharan oleh Yang di Pertuan Agong di bawah Perkara 150 yang dibuat setelah baginda berpuas hati berlakunya darurat besar, yang menggugat keselamatan dan kehidupan ekonomi negara, atau ketenteraman awam.“Pengisytiharan darurat pernah dibuat dua kali dalam hal berkaitan kemelut demokrasi berparlimen pada peringkat negeri, iaitu di Sarawak dan Kelantan,” katanya.


Ambiga bidas kerajaan PH selepas disiasat polis

Bekas presiden Majlis Peguam Ambiga Sreenevasan hari ini membidas Pakatan Harapan (PH) selepas beliau disoal siasat oleh polis mengenai kenyataan bekas peguam negara Tommy Thomas pada satu forum, September tahun lalu.
Thomas adalah salah seorang daripada beberapa ahli panel pada majlis itu, bersama Ambiga dan veteran DAP Lim Kit Siang.
Beliau dilaporkan berkata "kerajaan Melayu" gagal, mengkritik dua pentadbiran selepas kejatuhan kerajaan PH.
Ambiga yang turut ditemani peguam Siti Kassim berkata, adalah "sangat jelas" siasatan itu merupakan tuntutan daripada "Umno-PH".
"Saya ulangi seruan saya kepada PH. Anda adalah kerajaan reformasi. Apa yang anda lakukan? Apakah agenda di sebalik semua ini?
"Adakah anda setuju untuk menjadikan bekas peguam negara anda kambing hitam? Sila jelaskan dan bersikap jujur," katanya dalam video pendek di luar ibu pejabat polis Bukit Aman yang dimuat naik di Twitter hari ini.
PH bergabung dengan Umno dan Barisan Nasional (BN) selepas Pilihan Raya Umum ke-15 (PRU15), sekali gus menamatkan kebuntuan politik melalui pembentukan kerajaan campuran yang diketuai Presiden PKR Anwar Ibrahim.
Umno dan PH dikecam atas kerjasama mereka, dengan pengkritik menuduh kedua-dua pihak menjejaskan prinsip masing-masing.
PH pula diselar kerana bekerjasama dengan Umno yang dicemari skandal, dengan presidennya Ahmad Zahid Hamidi dilantik sebagai salah seorang daripada dua timbalan perdana menteri dalam Kabinet Anwar.
Sementara itu Umno dikritik kerana bercanggah dengan pendirian lamanya iaitu "No Anwar, no DAP".
Dalam video pendek itu, Ambiga turut mempersoalkan siasatan polis, sambil mempersoalkan siapakah yang mengarahkannya.
“Saya ingin tanya PH, kerajaan reformis PH, adakah ini salah satu tuntutan Umno berhubung siasatan terhadap Tommy Thomas?"
"Adakah ia berkaitan dengan buku?" tambahnya, merujuk kepada memoir kontroversi Thomas bertajuk "My Story: Justice in the Wilderness".
"Bagi saya adalah jelas bahawa ia berkaitan dengan pertuduhan yang dikemukakan terhadap beberapa pemimpin Umno," kata Ambiga.
"Bagi saya, ini adalah penyalahgunaan kuasa sepenuhnya. Saya benar-benar ingin tahu daripada PH, apa lagi yang anda korbankan? Tolong beritahu kami. Apa lagi yang anda berikan kepada Umno?"


Kes harian turun ke paras 9,600 jangkitan, 16 lagi terkorban

9,673 kes baru Covid-19 direkodkan hari ini menjadikan jumlah keseluruhan sebanyak 4,372,697 kes.Sebanyak 14,267 pesakit turut dilaporkan sembuh, menjadikan jumlah keseluruhan kes sembuh sebanyak 4,224,125.Ketika ini 113,175 kes aktif direkodkan, dengan 110,385 atau 97.5% daripadanya sedang menjalani kuarantin kendiri.Dalam pada itu, 357 (0.3%) kes kini berada di pusat kuarantin sementara 2,281 (2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 152 kes dan 87 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 51.1% dengan kes Covid-19 merangkumi 17.7%.16 korban akibat wabak itu turut dilaporkan, termasuk lima kes kematian sebelum tiba ke hospital.Setakat ini, kes keseluruhan kematian adalah sebanyak 35,397 orang.


Persatuan doktor sambut baik pelan ‘komprehensif’ pemvaksinan Covid-19 Putrajaya

Persatuan doktor-doktor perubatan negara ini menyambut baik rancangan kerajaan bagi mencapai imuniti kelompok sehingga 80% daripada populasi untuk mengekang pandemik Covid-19 menjelang akhir tahun ini, dengan mengatakan langkah itu sebagai “strategik dan komprehensif”.Persatuan Perubatan Malaysia (MMA) turut mengatakan kira-kira 7,000 doktor klinik swasta dapat menyertai program tersebut, dan menambah klinik dapat memainkan peranan lebih besar terutama di kawasan penduduk padat yang lebih berisiko berlaku penularan covid-19.“Sebahagian besar klinik swasta terletak di kawasan ini. Oleh itu ia memberikan akses lebih cepat dan lebih mudah kepada penduduk,” kata Presiden MMA Dr Subramaniam Muniandy.Katanya, penglibatan sektor kesihatan swasta dalam ujian massa virus itu menjadikan mereka lebih bersedia dalam menyelaras pemvaksinan dalam skala besar seperti Covid-19.Malaysia antara negara yang masih menunggu bekalan pertama vaksin, ketika berlaku lonjakan kes tinggi yang menyaksikan jangkitan harian melepasi angka 4,000 beberapa kali bulan ini.Pihak berkuasa kesihatan akan membuka pendaftaran sukarela imunisasi vaksin Covid-19 tidak lama lagi dengan menyasarkan 70% imuniti kelompok melibatkan 23 juta rakyat negara ini.Malaysia menempah sebanyak 25 juta dos vaksin Pfizer, dengan separuh daripadanya dijadualkan tiba pada akhir Februari.Sementara itu, MMA berharap kerajaan dapat menjamin ketelusan dan menghalang “orang tengah atau ejen bukan penjagaan kesihatan” daripada terlibat dalam pengurusan vaksin, dan menambah ia perlu dilaksanakan oleh “pegawai perubatan yang terlatih dan berkelayakan”.Ia mengatakan program vaksinasi kebangsaan untuk Covid-19 tidak pernah berlaku sebelum ini, dan lebih banyak maklumat perlu disalurkan bagi menyakinkan orang ramai untuk menerima suntikan tersebut.Semalam Menteri Sains, Teknologi dan Inovasi Khairy Jamaluddin, yang kementeriannya diberi tanggungjawab untuk memperoleh bekalan vaksin Covid-19 daripada beberapa firma farmaseutikal mengatakan Putrjaya akan memulakan program pemvaksinan ke atas 75,000 orang sehari di 600 tempat vaksinasi di seluruh negara bermula Mac.Tempat-tempat itu merangkumi klinik-klinik dan hospital kerajaan, kemudahan perubatan universiti dan tentera serta klinik swasta.


Wang RM5.9 juta beli 2 banglo bukan hasil aktiviti haram, kata peguam Zahid

Mahkamah Tinggi di sini hari ini diberitahu bahawa wang bagi pembelian dua lot banglo di Country Heights Kajang, Selangor bernilai RM5.9 juta oleh Yayasan Akalbudi (YAB) milik Ahmad Zahid Hamidi adalah sumbangan dua ahli perniagaan dan bukan hasil aktiviti haram.Peguam Hisyam Teh Poh Teik, yang mewakili Zahid, berkata wang itu disumbangkan oleh pemborong tekstil Junaith Asharab Md Shariff dan tukang emas Mubarak Hussain Akhtar Husin, yang merupakan saksi pendakwaan.“Kedua-dua saksi telah memberi keterangan di hadapan Yang Arif. Mereka telah menyatakan bahawa tidak ada unsur rasuah. Kami berhujah bahawa pendakwaan gagal membuktikan wang RM5.9 juta itu adalah hasil aktiviti haram,” katanya di akhir kes pendakwaan di hadapan hakim Collin Lawrence Sequerah.Beliau berkata Mubarak sebelum ini pernah menghulurkan derma bagi pembinaan sebuah sekolah di Melaka manakala Junaith menyalurkan sumbangan kepada sebuah masjid dan sekolah tahfiz di Bagan Datuk.Peguam itu berkata pembelaan mengakui bahawa arahan untuk membeli banglo terbabit datangnya daripada tertuduh dan kedua-duanya telah dipindah milik kepada Yayasan Al-Falah (YAF).“Pembelaan berhujah bahawa banglo terbabit adalah sumbangan kepada YAF kerana kedua-dua Yayasan berkongsi matlamat yang sama,” katanya.Kedua-dua banglo telah dijadikan pusat keagamaan untuk YAF, yang dimiliki keluarga Zahid dan ia dikendalikan adiknya Mohamad Nasaee Ahmad Tarmizi.Zahid, 68, berdepan 47 pertuduhan iaitu 12 pecah amanah jenayah, lapan rasuah dan 27 pengubahan wang haram membabitkan berpuluh-puluh juta ringgit milik Yayasan Akalbudi.Mengikut kertas pertuduhan ke-26 yang membabitkan pengubahan wang haram, bekas timbalan perdana menteri itu didakwa memberi arahan arahan dalam pembelian kedua-dua banglo dengan menggunakan cek milik Tetuan Lewis & Co, yang juga hasil aktiviti haram.Perbicaraan bersambung esok.


Cabaran mempertahan hubungan jarak jauh di era pandemik

Walau jauh di mata kerana terpaksa berpisah, namun dekat di hati kerana saling berkasih menjadikan pasangan Eleanor Hazel Ang dari Filipina dan Mun Kai Hoang dari Malaysia melakukan semua usaha bagi mengekalkan hubungan jarak jauh mereka.Empat tahun sebelum ini, mereka sering melakukan perjalanan dari kedua-dua negara untuk bertemu setiap tahun.Namun, 2020, pandemik Covid-19 melanda dunia.Mun Kai Hoang dan Eleanor Hazell bergambar bersama sebelum pandemik.Negara-negara di seluruh dunia terpaksa menutup sempadan mereka bagi mengekang jangkitan wabak. Dan pasangan kekasih ini terpaksa menerima hakikat bahawa sukar untuk mereka bertemu lagi.Setahun berlalu, keadaan tidak kunjung berubah.“Waktu ini sangat sukar, mencabar dan menekan perasaan,” kata Ang, 27, kepada MalaysiaNow.“Sebelum (pandemik) ini, sekurang-kurangnya kami dapat bertemu lima kali setahun, tiba-tiba dah tak boleh berjumpa,” jelasnya.Ang dan Mun adalah antara pasangan kekasih yang kini terpisah akibat larangan perjalanan ke luar negara ketika dunia dilanda pandemik. Pandemik yang telah meragut 2.5 juta orang sejak virus Covid-19 dikesan pada akhir 2019.Di Malaysia, ziarah keluarga dan pasangan warga asing masih diklasifikasi sebagai perjalanan bukan utama.“Ada waktu, saya menangis saja untuk lepaskan tekanan,” kata Ang.Namun ia bukan hanya perasaan kecewa – stres yang beliau hadapi turut mempengaruhi kesihatan fizikalnya.“Kerana stres, saya sampai gugur rambut,” kata Ang. Bahkan ketika melakukan pemeriksaan kesihatan baru-baru ini, doktor mendapati wujud ketumbuhan di rahim kirinya.“Saiz rahim kiri saya membesar sekali ganda,” katanya.Walaupun teknologi kini membolehkan And dan Mun berhubung setiap hari. Ia bagaimanapun mengingatkan hakikat bahawa mereka berdua terpisah.“Dengan teknologi yang ada, kita rasa pasangan kita bersama kita, tapi kita tak boleh sentuh mereka,” kata Ang.Bagi menghadapi situasi tersebut, Ang menyertai sebuah kumpulan maya Facebook bernama “Love Is Not Tourism Malaysia”. Ia adalah sebahagian gerakan global ketika awal pandemik diumumkan bagi membantu pasangan yang terpisah akibat larangan perjalanan antarabangsa. Gerakan itu turut menggesa pihak berkuasa untuk melaksanakan sekatan “yang lebih manusiawi” kepada pasangan kekasih yang terpisah di antara dua negara.Sara L dan pasangannya menggunakan FaceTime untuk berhubung di era pandemik.Sara L, salah seorang pengasas kumpulan itu berkata beliau mendapat inspirasi daripada hubungan jarak jauh dengan pasangannya di Amerika Syarikat.Hubungan mereka sudah berusia dua tahun dan mereka kini melaluinya dengan penuh sukar bagi tetap menjaga hubungan jarak jauh di waktu pandemik.“Kami FaceTime setiap hari, tak pernah gagal,” katanya merujuk sebuah aplikasi televideo popular.“Jujurnya, memang sukar sangat waktu mula-mula. Stres melampau sampai jatuh sakit. Menangis setiap hari sebab rasa pandemik ini macam tak akan berakhir.“Harap-harap, semua akan okey nanti. Dia sentiasa ada untuk gembirakan hati, tapi memang tak boleh banding rasanya jika saya dapat peluk dia,” katanya kepada MalaysiaNow.Walaupun ramai pasangan terpaksa bertahan dalam keadaan yang sukar ini, namun Covid-19 juga begitu ganas melerai dan merobohkan banyak hubungan.Clarisse, 32, telah mencuba sedaya upayanya untuk mengekalkan hubungan dengan kekasih beliau dari Jerman ketika pandemik memisahkan mereka.Namun selepas beberapa bulan sekatan perjalanan diteruskan dan gagal mendapat kebenaran ke luar negara daripada pihak berkuasa, Clarisse terpaksa menyerah kalah.“Jangkaan dan rancangan kami tak dapat dilaksanakan secara baik,” katanya.“Hubungan kami menjadi tegang, dan akhirnya kami terpaksa putuskan hubungan.“Jarak dan perpisahan yang lama membuat kami stres terhadap semua hal. Jika tidak ada pandemik, saya mungkin sudah lama di Jerman. Kami pun boleh rancang hubungan dengan lebih baik,” jelasnya.Clarisse berharap setiap pasangan berlainan kerakyatan tidak berputus asa dalam huungan walaupun banyak hal yang tidak pasti terpaksa dilalui mereka.“Semua pasangan yang memiliki hubungan jarak jauh, anda mesti terus kuat dan saling percaya sesama sendiri,” ujarnya.


Najib, anak ke Mahkamah Persekutuan dalam usaha akhir batal saman LHDN

Bekas perdana menteri Najib Razak dan anaknya Mohd Nazifuddin memfailkan rayuan kepada Mahkamah Persekutuan untuk membatalkan keputusan Mahkamah Tinggi Kuala Lumpur minggu lalu berhubung tuntutan saman cukai oleh Lembaga Hasil Dalam Negeri (LHDN) berjumlah hampir RM1.7 bilion.Pada 9 September lalu, Mahkamah Rayuan menolak rayuan mereka yang memohon pembatalan dua keputusan Mahkamah Tinggi yang membenarkan LHDN membuat penghakiman ringkas bagi mendapatkan tunggakan cukai sebanyak RM1.69 bilion dari Najib dan RM37.6 juta dari Nazifuddin.Penghakiman ringkas adalah satu cara pemutusan kes secara ringkas tanpa memanggil saksi untuk memberikan keterangan dalam perbicaraan.Pasukan undang-undang yang mewakili Najib dan Nazifuddin mengemukakan permohonan kebenaran untuk merayu ke mahkamah tertinggi dalam negara itu melalui sistem e-filing secara dalam talian malam tadi.Dalam kes Najib, hakim Mahkamah Tinggi Ahmad Bache membenarkan permohonan saman LHDN untuk mendapatkan tunggakan cukai sebanyak RM1.69 bilion bagi tempoh antara 2011 dan 2017.Bagaimanapun usaha Najib untuk penangguhan pelaksanaan keputusan itu gagal di Mahkamah Tinggi pada 14 Jun lalu.Dalam kes Nazifuddin, hakim Mahkamah Tinggi Ahmad Zaidi Ibrahim pada 6 Julai tahun lalu memerintahkan beliau membayar RM37.6 juta tunggakan cukai kepada LHDN setelah membenarkan permohonan penghakiman ringkas tuntutan tunggakan antara 2011 hingga 2017.


Lebih 31,000 rumah siap belum terjual, kata menteri

Nilai unit rumah tidak terjual sehingga Jun tahun ini mencecah RM20.03 bilion yang juga bersamaan dengan 31,661 buah rumah siap belum terjual, kata Menteri Perumahan dan Kerajaan Tempatan, Zuraida Kamaruddin.Katanya jumlah itu berdasarkan laporan pasaran hartanah yang dikeluarkan Pusat Maklumat Harta Tanah Negara (Napic) bagi separuh tahun pertama 2020.“Bagi membendung lambakan rumah termasuk rumah baharu ini, kerajaan kini sedang membangunkan Sistem Pengurusan Perumahan Integrasi (HIMS) yang akan menggantikan sistem sedia ada bagi merekod maklumat perumahan.“Antaranya berkaitan kemajuan perumahan yang ditetapkan di bawah Akta Pemajuan Perumahan (Kawalan dan Pelesenan) 1966 [Akta 118] iaitu pengeluaran lesen, kawalan dan pemantauan projek, penguatkuasaan serta pemilikan perumahan di bawah projek perumahan swasta.“Sistem ini dijangka siap pada pertengahan tahun depan,” katanya di Dewan Rakyat hari ini.Ahmad Jazlan Yaakub (BN-Machang) ingin mengetahui apakah mekanisme dilaksanakan oleh KPKT bagi mengawal pemaju daripada berterusan membina projek perumahan tidak bertepatan dengan kehendak pasaran.Berhubung langkah yang diambil kerajaan apabila berlaku lambakan rumah yang tidak terjual, menurut Zuraida pihaknya turut melaksanakan Kajian Analitis Data Raya Perumahan bagi mendapatkan situasi sebenar kedudukan dan ketersediaan data berkaitan sektor perumahan di Malaysia sebelum sebarang platform berkaitan dibangunkan.“Sistem ini dijangka siap pada pertengahan tahun depan,” katanya di Dewan Rakyat hari ini.“Kajian ini akan mula dilaksanakan pada suku pertama 2021 dan hasil kajian ini akan dijadikan input bagi pembangunan platform pusat pengumpulan data hartanah.“Ia meliputi permintaan dan penawaran untuk membantu kerajaan persekutuan dan negeri membuat keputusan serta penyediaan dasar dan perancangan perumahan negara yang lebih komprehensif.“Jangkaan dengan adanya platform ini nanti, pembinaan rumah baharu dalam negara dapat dilaksanakan mengikut kehendak dan keperluan sebenar penduduk setempat.”


Trend kes Covid-19 di Shah Alam membimbangkan ketika Selangor kekal rekod jangkitan tertinggi

Statistik pengesanan kontak direkodkan Putrajaya melalui aplikasi MySejahtera menunjukkan situasi wabak Covid-19 yang membimbangkan di Shah Alam, Selangor, negeri yang terus kekal mencatat kes harian tertinggi dalam negara.Setakat hari ini, sejumlah 941 kes direkodkan berasal dari 27 seksyen di ibu negeri Selangor tersebut.Seksyen 19 dan 23 yang memiliki populasi padat dengan kawasan perindustrian dan bandar komersial selain kawasan perumahannya merekodkan 212 kes sejak dua minggu lalu.Kawasan-kawasan lain turut menunjukkan statistik membimbangkan termasuk Seksyen 10 dengan 66 kes, Sekyen 11 (55) dan Seksyen 12 (52).Peningkatan kes di Shah Alam menunjukkan situasi keseluruhan Covid-19 di Selangor yang mendominasi angka jangkitan harian seluruh negara.Negeri itu mencatatkan lebih dua pertiga 4,140 kes baru hari ini.Peningkatan kes di Selangor turut menarik kritikan terhadap pasukan tindakan Covid-19 yang diketuai bekas menteri kesihatan Dzulkefly Ahmad yang dilihat menyalahkan kerajaan pusat berhubung kenaikan kes di negeri itu melalui media sosial.Ketika Dzulkefly menyalahkan kegagalan pelaksanaan perintah kawalan pergerakan (PKP) selain ujian besar-besaran yang dilaksanakan di negeri itu, Exco Kesihatan Selangor Dr Siti Mariah Mahmud pula mempertahankan kerajaan negeri berhubung dakwaan langkah pengesanan kontak di Selangor gagal beroperasi.“Contact tracing (pengesanan kontak) adalah kerja KKM bukan kerajaan Selangor,” katanya dalam sebuah ciapan di Twitter susulan kritikan dan kecaman orang ramai.Pada Februari lalu, MalaysiaNow mendedahkan beberapa kelemahan aplikasi SELangkah yang dilancarkan kerajaan Selangor, sebuah aplikasi yang dipromosikan secara besar-besaran ketika tahap awal pandemik Covid-19 diumumkan dalam negara.Aplikasi tersebut turut dipertikaikan susulan peningkatan kes Covid-19 di negeri itu berbanding jirannya, Kuala Lumpur yang memiliki penduduk yang lebih padat.Pendedahan berhubung aplikasi SELangkah turut menimbulkan ketidaksenangan Dzulkefly yang mendakwa Putrajaya melewatkan pengesanan kontak automatik di negeri itu.Dalam pada itu, Ketua Pengarah Kesihatan Dr Noor Hisham Abdullah ketika dihubungi berharap PKP yang dilaksanakan ketika ini dapat melandaikan keluk Covid-19.“Kami berharap intervensi PKP 3.0 akan dapat mengawal peningkatan kes sekali gus mengurangkan jangkitan,” katanya kepada MalaysiaNow.*Farhira Farudin turut menyumbang kepada laporan ini.


Pelantikan Azeez sebagai pengerusi Keda akan diteliti semula, kata Anwar

Pelantikan Pengerusi Lembaga Kemajuan Wilayah Kedah (Keda) akan diteliti semula, kata Perdana Menteri Anwar Ibrahim.
"Saya bincang dengan Presiden Umno Zahid (Ahmad Zahid Hamidi), belum dihantar surat, kita akan teliti semula, belum ada pelantikan," katanya.
Beliau demikian kepada pemberita selepas menghadiri sesi penyampaian Sumbangan Tunai Rahmah (STR) di Bank Simpanan Nasional Cawangan Meru Raya di Ipoh hari ini.
Anwar berkata demikian bagi mengulas mengenai pelantikan beberapa pemimpin Umno ke dalam Syarikat Berkaitan Kerajaan (GLC) yang mendapat kritikan pelbagai pihak.
Pada 5 April lepas Abdul Azeez Abdul Rahim diumum oleh Zahid sebagai pengerusi Keda.
Sementara itu Anwar berkata pelantikan pemimpin Umno ke dalam GLC adalah berdasarkan kelayakan dan mereka yang dilantik perlu mengikuti syarat ketat.
"Ia juga bukan syarikat tersenarai awam, kalau ada kelayakan kita akan lantik.
Syarat-syarat kita ketat, mereka (yang dilantik) mesti bertanggungjawab, tak boleh berbelanja lebih, elaun juga dihadkan ikut kelayakan," katanya.


Sorry.


2.2% lagi tinggal bagi lengkapkan vaksinasi dewasa

Seramai 22,886,013 individu atau 97.8% daripada populasi dewasa di negara ini telah lengkap menerima vaksin Covid-19 setakat 11.59 malam tadi, menjadikan hanya 2.2% lagi diperlukan untuk mencapai angka 100%.Berdasarkan data kementerian kesihatan Malaysia (KKM) menerusi laman CovidNow, seramai 23,170,208 individu atau 99% daripada kumpulan itu juga sudah menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, seramai 2,767,385 individu atau 87.9% daripada mereka telah melengkapkan vaksinasi manakala 2,857,194 individu atau 90.8% menerima sekurang-kurangnya satu dos vaksin Covid-19.Sejumlah 223,463 dos vaksin telah diberikan semalam melibatkan 3,273 dos pertama, 2,114 dos lengkap dan 218,076 dos penggalak.Ini menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 59,511,395 dos dengan 8,032,484 daripadanya adalah dos penggalak.Sementara itu, menurut portal Github KKM, sebanyak 18 kes kematian direkodkan semalam dengan dua daripadanya adalah kematian di luar hospital. Daripada keseluruhan 18 kes kematian itu, empat direkodkan di Johor; Kedah (tiga), Pahang, Terengganu, Selangor dan Kuala Lumpur masing-masing mencatatkan dua kematian manakala satu kes di Kelantan, Melaka dan Perak.


Tren ditempah terlalu besar, 2 pegawai kanan pengangkutan Sepanyol letak jawatan

Dua pegawai kanan pengangkutan Sepanyol meletak jawatan pada Isnin selepas 31 tren komuter yang ditempah didapati terlalu besar dan tidak muat melalui terowong.
Kementerian Pengangkutan menerima peletakan jawatan setiausaha negara bagi pengangkutan, Isabel Pardo de Vera dan presiden syarikat kereta api negeri Renfe, Isaias Taboas, lapor Agensi Anadolu.
Tren yang ditempah pada 2020 itu sepatutnya digunakan bagi menggantikan tren di wilayah Asturias dan Cantabria dalam beberapa bulan akan datang.
Bagaimanapun, kesilapan reka bentuk itu boleh melambatkan projek itu.
“Dalam tempoh 40 tahun kerjaya politik, saya tidak pernah melihat keadaan huru-hara seperti itu,” kata Presiden Cantabria, Miguel Angel Revilla pada sidang akhbar.
Menteri pengangkutan Sepanyol memohon maaf atas kesilapan itu dan menyalahkan pentadbiran pusat sebelum ini yang gagal membekalkan tren baharu kepada dua wilayah itu sejak 2006.
Pemimpin wilayah berkenaan berkata akibat kesilapan itu penduduk Asturias dan Cantabria wajar diberikan perkhidmatan tren secara percuma sehingga tren baharu beroperasi.


Di sebalik ‘gegak gempita’, Umno kekal dalam kerajaan PN

Umno tidak membuat keputusan untuk keluar daripada kerajaan Perikatan Nasional (PN) malam ini walaupun kenyataan pemimpin tertinggi parti itu sejak akhir-akhir ini mahu meninggalkan blok kerajaan.Keputusan itu dikeluarkan selepas mesyuarat Majlis Kerja Tertinggi (MKT) selama tiga jam tanpa sidang media walaupun ramai pemberita berkumpul mengharapkan sidang media Presiden Umno Ahmad Zahid Hamidi.Umno sebaliknya mengeluarkan kenyataan yang ditandatangani oleh Ketua Penerangan Shahril Hamdan.Kenyataan itu berkata, Umno akan mengkaji semua usul dibangkitkan 189 bahagian seluruh Malaysia.Antaranya, usul untuk tidak bekerjasama dengan Bersatu pada pilihan raya umum akan datang dan mengukuhkan kerjasama dengan PAS.Zahid dan sekutunya dalam Umno baru-baru ini lantang mengkritik Perdana Menteri Muhyiddin Yassin dan mengugut menarik kembali sokongan terhadap kerajaan PN.Mereka turut mendesak PAS melakukan perkara sama akan tetapi parti Islam itu berulang kali menyatakan kekal bersama PN.Kenyataan itu turut menyatakan parti-parti komponen Barisan Nasional (BN) sudah bersetuju untuk membenarkan setiausaha agung Umno memegang jawatan sama dalam gabungan itu.Semalam Umno memecat Annuar Musa sebagai setiausaha agung BN menyebabkan parti komponen seperti MCA dan MIC membantah kerana tidak dibincangkan dengan mereka.Annuar pada sidang media hari ini mengatakan pemecatannya disebabkan bantahan terhadap kerjasama Zahid dan sekutunya dalam Umno dengan Pakatan Harapan.


Ibu tunggal mahu bina semula kehidupan selepas kematian suami akibat Covid-19

Di Serendah, Selangor, taman perumahan Desa Melur terletak di kawasan paling dalam.
Penghujung taman itu dikelilingi bukit-bukau yang hijau dan tiada lagi penempatan manusia selepas itu.
Salah sebuah rumah di taman itu didiami oleh Nuraida Abdul Ghani, seorang suri rumah berusia 50 tahun, sejak 11 tahun lepas.
Di rumah itu dia dan arwah suami membesarkan tujuh orang anak mereka.
Suaminya Ahmad Rosdi, meninggal pada 2021 akibat jangkitan Covid-19.
Dia berhenti kerja pada Februari tahun itu kerana ingin menumpukan mengikut jemaah tabligh melakukan kerja-kerja dakwah di Brazil.
"Arwah dan seorang lagi kawannya tidak dapat melepasi imigresen untuk ke sana.

Noraidah Abdul Ghanj, 50, ibu tunggal yang cekal membesarkan tujuh anaknya selapas kematian suami akibat Covid19 di Serendah, Rawang.

“Ada juga beberapa jemaah tidak dapat ke Sepanyol dan akhirnya mereka keluar berdakwah empat bulan di Kuala Kangsar," kata Nuraida membuka cerita.
Beberapa hari selepas kepulangan Rosdi, badan lelaki itu mula terasa panas.
Demam semakin teruk sehingga badan menjadi lenguh.
Dua minggu selepas itu, Rosdi pulang ke negeri abadi.
Ketika itu, Covid-19 masih melanda negara.
Bahkan, di taman perumahan itu pun menyaksikan beberapa kematian akibat Covid-19 sebelum Rosdi.
"Urusan jenazah banyak dibantu oleh jiran dan jemaah tabligh.
“Ada anak-anak yang tidak sempat bertemu dengan arwah kerana berada di madrasah," katanya.
Setelah kematian, Nuraida yang juga bekas guru Kafa di Damansara Damai cuba bangkit untuk meneruskan kehidupan bersama anak-anaknya.
Dia tidak lagi bekerja setelah pengurusan Kafa di bawah jabatan agama negeri menetapkan syarat baharu untuk guru lantikan sepertinya.
"Saya tidak boleh mengajar di sekolah cawangan dan perlu pindah ke sekolah ibu pejabat yang agak jauh.
“Jadi saya buat keputusan untuk berhenti dan menjadi suri rumah sepenuh masa," katanya.
Anak sulung berusia 23 tahun manakala anak bongsunya darjah empat.
Kini wanita itu hanya ditemani anak bongsu di rumah, memandangkan anak yang lain sedang menyambung pengajian di maahad-maahad tahfiz di Selangor.

Noraidah Abdul Ghani melihat stok produk frozen yang semakin berkurangan dalam peti sejuknya. Beliau merupakan ejen jualan pau sejuk beku bagi menambah pendapatannya sebagai suri rumah di Serendah, Rawang.

Selama perkahwinannya dengan arwah, Nuraida tidak memandu kereta meskipun mempunyai lesen.
Setelah kematian, dia nekad untuk mengasah semula kemahiran memandu.
Dia bernasib baik kerana kereta arwah masih elok dan boleh diguna untuk menghantar dan mengambil anak-anak.
Syawal lalu, dia membawa keluarga balik ke kampung halaman di Kelantan bertemu sanak-saudara setelah sekian lama.
Nuraida kini meneruskan kehidupan dengan wang bulanan Perkeso arwah suaminya.
Pada awal kematian suami, keluarganya juga menerima sumbangan daripada kariah masjid.
"Ada pihak yang membayar infak untuk yuran sekolah anak-anak.
“Cuma bulan ini anak-anak perlu membeli kitab dan kelengkapan untuk permulaan kelas," katanya.
Namun dia sedar bahawa keluarganya tidak hanya boleh bergantung kepada sumbangan luar.
Untuk itu, Nuraida pada hujung tahun lalu memulakan perniagaan kecil-kecilan.
"Saya menerima sumbangan peti sejuk daripada orang persendirian, dan sedikit modal permulaan.
“Saya mula mengambil pau dan karipap sejuk beku dan menjual secara kecil-kecilan.
“Alhamdulillah jiran-jiran banyak menyokong," katanya.
Nuraida ingin menghabiskan sisa hidupnya di taman perumahan itu, namun pemilik rumah bercadang ingin menjual rumah tersebut.
Dia dimaklumkan oleh saudara terdekat bahawa rumah itu sudah diiklankan.
"Sekiranya ada pembeli, tuan rumah akan maklumkan pada bakal pembeli bahawa rumah ini sedang disewa. Namun setakat ini tiada lagi pembeli.
"Jika saya terpaksa pindah pun, saya akan mencari rumah dalam taman perumahan ini juga," katanya.
Dalam pada itu, dia berharap agar semua anaknya meneruskan legasi arwah dalam melakukan kerja-kerja dakwah, dan menjadi insan yang menyumbang kepada agama.


30.4% kanak-kanak lengkap divaksinasi, 46.6% terima dos pertama

Sebanyak 1,079,745 atau 30.4% kanak-kanak berumur lima hingga 11 tahun di negara ini telah lengkap menerima vaksin di bawah Program Imunisasi Covid-19 Kebangsaan untuk Kanak-Kanak (PICKids) setakat semalam.Menurut laman web CovidNow sebanyak 1,653,491 kanak-kanak atau 46.6% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun pula, 2,906,702 atau 93.4% telah lengkap menerima vaksinasi manakala 3,003,996 atau 96.5% daripada kumpulan sama telah menerima sekurang-kurangnya satu dos vaksin.Sejumlah 16,071,981 atau 68.3% golongan dewasa telah menerima dos penggalak manakala 22,971,916 atau 97.6% telah lengkap dua dos dan 23,247,755 atau 98.8% telah menerima sekurang-kurangnya satu dos vaksin Covid-19.Bagi pemberian dos harian pula, sebanyak 10,981 dos vaksin Covid-19 diberikan semalam melibatkan 3,254 dos pertama, 5,266 dos kedua dan 2,461 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,722,028.Menurut portal GitHub Kementerian Kesihatan, tujuh kes kematian akibat Covid-19 direkodkan semalam, masing-masing satu kes di Johor, Melaka, Negeri Sembilan dan Perak manakala tiga di Pulau Pinang.


Arab Saudi bakal labur AS$1 bilion di Pakistan

Arab Saudi dijangka melabur US$1 bilion untuk menyokong ekonomi Pakistan.
Raja Saudi, Raja Salman Abdul Aziz Al Saud telah mengeluarkan perintah untuk membuat pelaburan itu, lapor Agensi Akhbar Saudi (SPA) pada Khamis.
Menteri Luar Faisal Farhan Abdullah memberitahu rakan sejawatnya dari Pakistan Bilawal Bhutto Zardari mengenai keputusan kerajaan itu ketika perbualan di telefon.
Kedua-dua menteri turut membincangkan cara mengukuhkan hubungan dua hala serta isu serantau dan antarabangsa yang mempunyai kepentingan bersama, lapor SPA.
Sementara itu, Bilawal menerusi ciapan di Twitter berkata beliau memberi taklimat kepada menteri luar Arab Saudi itu mengenai kerosakan akibat kejadian banjir yang tidak pernah berlaku sebelum ini di Pakistan.
Pakistan, mengalami kemerosotan rizab pertukaran asing dan peningkatan inflasi, menerima komitmen pelaburan berjumlah AS$3 bilion daripada Qatar pada Rabu, menurut agensi berita Qatar.


Pegawai kerajaan perlu hati-hati bercakap soal undang-undang

Ketua-ketua perkhidmatan dalam kerajaan dinasihatkan agar lebih berhati-hati ketika bercakap mengenai undang-undang serta tidak membuat tafsiran mengikut emosi, kata Menteri di Jabatan Perdana Menteri (Parlimen dan Undang-Undang) Takiyuddin Hassan.Beliau berkata mana-mana pihak juga tidak boleh sewenang-wenangnya membuat pentafsiran terhadap peruntukan perlembagaan kerana undang-undang adalah suatu perkara jelas.“Saya hendak memaklumkan bahawa sebagai menteri yang jaga perkhidmatan awam, saya hendak nasihatkan penjawat-penjawat awam, pegawai-pegawai kerajaan terutamanya ketua-ketua perkhidmatan dalam kerajaan supaya lebih berhati-hati apabila bercakap mengenai perkara yang berkaitan undang-undang.“Sebagai contoh, dalam perlembagaan Perkara 140 jelas mengatakan bahawa untuk Polis Diraja Malaysia (PDRM) ada satu suruhanjaya yang dinamakan Suruhanjaya Pasukan Polis (SPP). Ini adalah satu suruhanjaya yang akan mengendalikan urusan berkaitan kenaikan pangkat, tatatertib, perkara kebajikan dan sebagainya terhadap seluruh anggota polis berjumlah hampir 130,000,” katanya.Beliau berkata demikian kepada pemberita selepas Program Majlis Penyampaian Sumbangan Aidilfitri kepada Imam-imam Masjid Jumaat, halaqat dan penghulu bagi Parlimen Kota Bharu, di Kota Bharu hari ini.Takiyuddin berkata dalam perlembagaan, jelas menyatakan bahawa SPP ini mesti dipengerusikan oleh menteri yang bertanggungjawab tentang polis dan dalam konteks ini adalah menteri dalam negeri.“Jadi, jangan pula ada mana-mana pihak yang mempersoalkan, ini adalah peruntukan perlembagaan. Sekiranya ada apa-apa isu atau masalah dalam pentadbiran sesuatu jabatan, saya yakin pegawai-pegawai kerajaan tidak boleh mendedahkan perkara ini di tempat yang tidak sepatutnya.“Sebaiknya mereka boleh dedahkan dalam mesyuarat di peringkat kementerian, suruhanjaya. Adalah tidak wajar untuk seorang pegawai kerajaan kononnya mendedahkan perkara ini di media massa,” katanya.Takiyuddin yang juga ahli Parlimen Kota Bharu berkata dari segi pentadbiran, perbuatan sedemikian boleh dipanggil tindakan yang membelakangkan atau mencela pihak kerajaan.“Bukan saya kata pegawai kerajaan tidak boleh beri pandangan atau mengkritik tetapi mereka boleh menggunakan saluran,” katanya.Sementara itu, mengulas mengenai isu kompaun dalam membendung pandemik Covid-19, Takiyuddin menegaskan orang ramai yang gagal membayar kompaun kerana melanggar prosedur operasi standard (SOP) boleh dibawa ke mahkamah mengikut Akta Pencegahan dan Pengawalan Penyakit Berjangkit 1988 (Akta 342).


Seramai 241 dijangkiti Covid-19, tiada kematian semalam

Sebanyak 241 kes baru Covid-19 direkodkan semalam menjadikan jumlah keseluruhan sebanyak 5,040,609 kes.
Selain itu, seramai 235 pesakit pulih, menjadikan jumlah keseluruhan kes sembuh sebanyak 4,994,250.
Ketika ini, 9,405 kes aktif direkodkan di mana 9,080 atau 96.5% daripadanya menjalani kuarantin kendiri.
Tiada pesakit ditempatkan di pusat kuarantin sementara 316 (3.4%) pesakit dimasukkan ke hospital.
Pesakit yang memerlukan rawatan di unit rawatan rapi (ICU) adalah sebanyak sembilan kes dengan tiga daripadanya memerlukan bantuan alat pernafasan.
Tiada kematian dilaporkan. Jumlah korban angkara Covid-19 kekal sebanyak 36,954 sejak pandemik melanda negara.


Menteri Miti akan wakili PM ke upacara pengebumian Shinzo Abe

Menteri Kanan Perdagangan Antarabangsa dan Industri Mohamed Azmin Ali akan mewakili Perdana Menteri Ismail Sabri Yaakob, ke Upacara Pengebumian Negara bekas perdana menteri Jepun, mendiang Shinzo Abe, pada 27 September di Nippon Budokan, Tokyo.
Kementerian Luar dalam satu kenyataan memaklumkan upacara itu juga merangkumi sesi pertemuan bersama Perdana Menteri Jepun Fumio Kishida, dengan kehadiran Ketua Setiausaha Kabinet Hirokazu Matsuno, dan Menteri Luar Yoshimasa Hayashi, diikuti pertemuan ringkas bagi menyampaikan ucapan takziah kepada balu mendiang Abe, Akie Abe, di Akasaka Palace, Tokyo.
Abe, perdana menteri paling lama berkhidmat di Jepun, meninggal dunia selepas ditembak ketika menyampaikan ucapan dalam kempen pilihan raya di Nara pada 8 Julai.
Semasa menjadi perdana menteri Jepun, Abe pernah melawat Malaysia sebanyak tiga kali dan memainkan peranan penting dalam meningkatkan hubungan dua hala termasuk mengukuhkan lagi Dasar Pandang ke Timur (DPT).
Lawatan terakhir beliau ke Malaysia selaku utusan khas perdana menteri Jepun bagi memperingati ulang tahun ke-40 DPT, menyaksikan Abe mengadakan pertemuan dengan Perdana Menteri dan majlis menghadap Yang di-Pertuan Agong Sultan Abdullah Sultan Ahmad Shah pada Mac 2022.
Pada 13 Julai, perdana menteri dan Menteri Luar Saifuddin Abdullah menandatangani buku takziah di Kedutaan Jepun di Kuala Lumpur, menurut kenyataan itu.


Talian sokongan psikososial terima lebih 43 ribu panggilan

Lebih 43,000 panggilan diterima menerusi talian bantuan sokongan psikososial, Kementerian Kesihatan (KKM) setakat 1 Disember lepas, membabitkan pelbagai isu berkaitan emosi berikutan tekanan yang dihadapi akibat pandemik Covid-19.Menteri Kesihatan Dr Adham Baba berkata perkhidmatan yang dilaksanakan bersama Mercy Malaysia sejak pelaksanaan Perintah Kawalan Pergerakan (PKP) itu bertujuan membantu masyarakat termasuk ibu bapa yang mempunyai anak-anak Orang Kurang Upaya (OKU) dalam mengurus kesihatan mental.“Perkhidmatan kaunseling melalui telefon ini diberikan oleh pasukan yang terdiri daripada pegawai psikologi kaunseling terlatih termasuklah bantuan ‘psychological first aid’ untuk membantu mereka yang memerlukan. Antara masalah yang kerap diadukan termasuk hilang pekerjaan, tiada sumber pendapatan dan konflik kekeluargaan selain masalah hubungan,” katanya.Beliau menjawab soalan Senator Ras Adiba Mohd Radzi yang meminta penjelasan berhubung usaha kementerian dalam mengatasi masalah psikologi dan mental ibu bapa, khususnya mereka yang mempunyai anak-anak OKU pada persidangan Dewan Negara hari ini.Mengulas lanjut, Dr Adham berkata kementerian itu turut melaksanakan pelbagai usaha lain dalam memberi bantuan sokongan psikososial kepada ibu bapa yang mempunyai anak-anak OKU antaranya mewujudkan pasukan kesihatan mental dan sokongan psikososial di setiap daerah, selain membangunkan bahan-bahan pendidikan kesihatan mental dan ‘psychoeducation’.“Perkhidmatan kesihatan (medical outreach) turut diberikan kepada OKU dan penjaga untuk hadir ke Pusat Pemulihan Dalam Komuniti (PDK) selain ahli jawatankuasa bagi setiap PDK turut berperanan memberi khidmat nasihat, bimbingan dan kepakaran kepada OKU dan penjaga, merangkumi kesihatan mental,” katanya.Menurutnya, kerajaan turut menyediakan Talian Kasih 15999 dan Talian Khas Kaunseling COVID-19 menerusi Kementerian Pembangunan Wanita, Keluarga dan Masyarakat (KPWKM) sebagai inisiatif untuk memastikan kesihatan mental rakyat Malaysia sentiasa berada di tahap yang stabil.


Peluang Umno menang pilihan raya tipis jika bergerak solo, kata pakar

Keputusan Umno untuk menamatkan kerjasama dengan Bersatu dan Perikatan Nasional (PN) pada Pilihan Raya Umum ke-15 (PRU-15) dan bergerak secara “solo” dalam Pilihan Raya Negeri (PRN) Melaka mungkin akan mendatangkan mudarat kepada parti Melayu itu, kata penganalisis.Ahmad Martadha Mohamed dari UUM berkata keputusan itu akan memecah belahkan pengundi Melayu sekali gus mengurangkan peluang Umno pada PRN Melaka dan PRU15.Beliau berkata, kenyataan Presiden Umno Ahmad Zahid Hamidi untuk tidak bekerjasama dengan Bersatu disifatkan sebagai retorik dan tidak mewakili suara parti memandangkan terdapat bantahan daripada pimpinan lain.“Sebab itu kalau kita lihat, Umno pun faham bahawa jika mereka mahu menang, mereka perlukan kerjasama dan tidak boleh bergerak secara bersendirian dan ini adalah hakikat,” katanya kepada MalaysiaNow.“Bagi saya, kerjasama yang terjalin antara Umno dan Bersatu merupakan situasi menang-menang. Umno perlukan Muafakat Nasional, bukan sahaja Bersatu tetapi juga PAS untuk meraih undi Melayu sebanyak mungkin.”Mengulas lanjut, Martadha berkata, kewujudan PN menyebabkan Barisan Nasional (BN) sebagai gabungan politik yang tidak lagi relevan pada masa ini.Katanya, ini jelas terbukti apabila kebanyakan parti komponen BN seperti MCA, MIC dan Gerakan juga menyuarakan sokongan terhadap PN.“Sebab itu Umno sebenarnya lebih relevan menggunakan nama parti itu sendiri berbanding BN. Malah, Sebelum ini juga, beberapa keputusan Umno tidak dipersetujui oleh beberapa komponen dalam BN sendiri.“Justeru, bagi saya, lebih baik Umno berdiri sendiri dalam membawa wadah perjuangan mereka tanpa menggunakan nama BN, sebab gabungan itu tidak lagi seperti mana diketahui sebelum ini,” katanya.Umno hidup dalam nostalgiaSementara itu, Mujibu Abd Muis dari UiTM berkata cabaran terbesar Umno pada masa ini adalah melaksanakan reformasi dalam parti itu dan memberi gambaran perjuangan yang lebih jelas kepada pengundi.“Secara umum, Umno merupakan parti yang bergantung kepada nostalgia dan juga jasa besarnya terhadap orang Melayu,” katanya kepada MalaysiaNow.“Dalam konteks ini, perkara itu sudah tidak lagi berapa mampan dalam menarik pengundi terutamanya dalam kalangan generasi pengundi baru.”Beliau berkata, perkara ini jelas ditunjukkan oleh veteran Umno, Tengku Razaleigh Hamzah yang merasakan parti Melayu itu kini sudah terpesong daripada semangat asal.“Persoalannya adakah Umno sedia untuk melalui proses reformasi budaya politiknya yang terlampau kehulubalangan, budaya penaungan, budaya politik wang dan sebagainya. Kalau dilihat, ia masih sukar untuk dikikis.“Dari sudut perspektif Ku Li mengenai cadangannya menubuhkan Umno Lama, ia mungkin kerana beliau sebagai veteran Umno melihat ahli parti kini sudah berpecah,” tambahnya.Mengulas mengenai hubungan Umno dan Bersatu, Mujibu berkata, ini adalah antara perkara yang harus difikirkan secara teliti oleh parti Melayu terbesar itu.“Dalam PRU, jika undi Melayu pecah dan ada isu-isu yang tidak ditangani oleh Umno dengan baik seperti kes mahkamah, maka ia boleh jejaskan parti itu.“Selagi tiada isu berat yang mengheret Umno dalam PRU, parti itu mungkin ada peluang, tetapi dalam keadaan sekarang tanpa gabungan parti lain, sukar untuk mereka membentuk kerajaan,” katanya.Beliau menambah, cara terbaik untuk Umno mengharungi PRU atau PRN adalah mempunyai “kawan” yang lebih banyak berbanding musuh melainkan parti itu mempunyai penawaran untuk membuktikan mereka adalah kerajaan berwibawa serta menuju ke arah budaya politik baru.“Hakikat politik Malaysia ialah tiada parti dominan yang boleh berdiri dengan sendiri untuk bentuk kerajaan tanpa gabungan,” tambahnya.


PAS alu-alukan lantikan semula Azam sebagai KP SPRM

PAS hari ini mengalu-alukan pelantikan semula Azam Baki sebagai Ketua Pesuruhjaya Suruhanjaya Pencegahan Rasuah Malaysia (SPRM), mengatakan parti Islam itu sentiasa mempercayai penafiannya dalam kontroversi konflik kepentingan dalam pemilikan sahamnya.
Setiausaha Agung PAS Takiyuddin Hassan berkata PAS secara konsisten mempercayai kata-katanya dalam perkara itu, sekali gus menghalang percubaan pihak berkepentingan untuk menimbulkan keraguan terhadap maruah dan integritinya dan SPRM sebagai institusi penting negara.
“PAS percaya pelanjutan tempoh perkhidmatan beliau ini turut mengesahkan kepercayaan tersebut dan menolak persepsi buruk yang cuba dilontarkan terhadap beliau dan SPRM oleh pihak tidak bertanggungjawab bagi mencapai tujuan-tujuan tertentu,” katanya dalam satu kenyataan hari ini.
Azam, yang sedang disiasat berhubung dakwaan pembelian saham dan waran pada 2015 dan 2016 di dua syarikat senarai awam, dilantik semula sebagai ketua pesuruhjaya SPRM untuk tempoh setahun lagi berkuat kuasa 12 Mei.
Ketua Setiausaha Negara Mohd Zuki Ali berkata pelantikan semula Azam mendapat perkenan Yang di-Pertuan Agong Sultan Abdullah Sultan Ahmad Shah.
Isu itu didedahkan oleh bekas penyelidik Pusat Memerangi Kronisme dan Korupsi (C4) Lalitha Kunaratnam.
Pada Januari tahun lepas, Azam memfailkan saman fitnah terhadap Lalitha berhubung artikel aktivis tersebut yang disiarkan portal berita Independent News Service pada 15 Disember 2021.
Perbicaraan dijadualkan berlangsung pada Julai ini.
Azam menegaskan pembelian saham itu dibuat adiknya yang menggunakan akaun Perkhidmatan Depositori Pusat (CDS) miliknya, sekali gus menafikan beliau melakukan sebarang kesalahan.


Kesan politik Finland terhadap Eropah, umat Islam dan dunia

Minggu lalu dua peristiwa besar berlaku di Finland, sebuah negara kecil di hujung bumi yang memberi kesan pada Eropah, umat Islam dan dunia.
Peristiwa itu ialah keputusan pilihan raya umum Finland dan kemasukannya secara ke dalam Pertubuhan Perjanjian Atlantik Utara (Nato).
Dari segi saiz, Finland tidaklah kecil. Ia lebih besar daripada Malaysia.
Lebih besar juga daripada United Kingdom. Keluasannya adalah lebih kurang dengan Itali.
Apa yang menjadikannya kecil ialah bilangan penduduk hanya 3 juta orang lebih, berbanding Malaysia yang memiliki 33 juta lebih manusia.
Finland terletak di hujung dunia, menjadikannya terpencil seperti mana New Zealand.
Hujung dunia itu bermaksud kawasan yang jauh dari pusat-pusat tamadun dunia serta lalu lintas laut menghubunginya. Tidak seperti Malaysia yang terletak di tengah-tengah lalu lintas dunia.
Namun begitu, Finland menjadi terkenal kerana menjadi penyumbang kepada kemajuan dunia. Sebelum munculnya telefon pintar, kebanyakan orang menggunakan telefon selular berjenama Nokia, buatan Finland.
Negara itu juga terkenal dengan sistem pendidikan yang dianggap terbaik di dunia kerana sifatnya yang progresif.
Maka berduyun-duyun orang dari serata dunia, termasuk dari Malaysia pergi ke sana untuk mempelajari kehebatan sistem pendidikan mereka.
Sudah tentu tidak semua yang dilakukan di sana boleh dilaksanakan di tempat-tempat lain.
Kepentingan Finland kepada Eropah ialah negara itu mempunyai sempadan yang panjang dengan Rusia.
Maka seperti Ukraine, Finland adalah negara barisan hadapan Eropah.
Bagi umat Islam pula, Finland mempunyai komuniti Muslim yang amat kecil iaitu 20,000 lebih iaitu 0.3% penduduk. Namun begitu, ia dijangka meningkat hingga kepada 3% menjelang tahun 2050.
Kedudukan Finland, walaupun berada di hujung dunia adalah strategik.
Dengan berada hampir pada Kutub Utara yang turut berkongsi Laut Artik dengan Rusia, Kanada, Amerika Syarikat (AS), Norway dan Sweden, ia boleh menjadi tempat pertembungan kuasa-kuasa tentera dan seterusnya mengheret dunia ke kancah konflik jika ia tidak diurus dengan baik
Apa yang menarik perhatian dunia terhadap Finland minggu lalu ialah keputusan pilihan raya umumnya yang menyingkirkan kerajaan pimpinan Perdana Menteri Sanna Marin.
Parti Demokratik Sosial (SDP) mendapat kedudukan tempat ketiga di bawah Parti Coalition Nasional dan Parti Finnish.
Kesannya pada Eropah ialah ia menambahkan lagi suara aliran kanan di benua itu kerana Parti Coalition yang membentuk kerajaan baru itu adalah berfahaman konservatif.
Ia akan disebut sebagai kerajaan tengah-kanan atau centre-right dalam spektrum politik Eropah.
Beberapa negara Eropah juga sudah beralih ke aliran kanan.
Antara ciri-ciri mereka ialah mendukung nilai-nilai konservatif Barat, termasuk dari segi budaya dan agama.
Mereka juga menguatkan lagi hubungan dengan AS dalam konteks berdepan dengan Rusia.
Kesannya pada umat Islam ialah mereka tidak akan memperoleh layanan baik daripada kerajaan Parti Coalition berbanding dengan kerajaan SDP.
Semasa kempen pilihan raya, manifesto SDP menjanjikan inisiatif untuk membantu para migran, iaitu ternasuk orang Islam yang berhijrah ke negara ini.
Usaha membantu itu termasuklah menyediakan program bagi asimilasi.
Parti Coalition pula mahukan syarat kemasukan migran diperketatkan, yang juga bermakna dikurangkan.
Ketika diumumkan kemenangan, ketuanya, Petteri Orpo berkata bahawa kemenangannya adalah kerana rakyat Finland mahukan pengurusan ekonomi yang baik.
Semenangnya terdapat pandangan umum di Eropah bahawa parti kanan akan lebih mampu menguruskan ekonomi berbanding pihak kiri seperti SDP.
Namun begitu, faktor penolakan rakyat terhadap kehadiran migran juga adalah perkara penting.
Kehadiran migran bukan saja dikaitkan dengan ekonomi tetapi juga sentimen kaum dan agama.
Lebih-lebih lagi terhadap orang Islam yang dilihat sukar untuk diasimilasi.
Ditambah lagi ada orang Islam yang mahu terus hidup seolah-olah mereka masih berada di tanah air asal.
Fenomena ini turut terlihat di negara-negara Nordik yang lain iaitu Sweden, Norway, Iceland dan Denmark.
Walaupun negara-negara itu amat sejuk pada musimnya, orang Islam tetap suka ke sana baik sebagai pelancong, pelajar, pekerja dan tentunya migran yang mahu terus menetap.
Ada yang merupakan pelarian dari Afghanistan, Syria dan Afrika  Malah ada satu masa pelarian Islam berjalan masuk ke Finland melalui Rusia kerana ketika itu sempadan Greece ditutup.
Maka Finland menjadi pintu masuk atau gateway ke Eropah.
Dengan dasar luar berhaluan kanan yang berupa hubungan lebih rapat dengan AS, Finland akan meletakkan dirinya lebih terancam dalam hal berdepan dengan Rusia.
Lebih-lebih lagi kini ia sudah menyertai Nato, suatu pakatan ketenteraan yang dianggap ancaman bagi Rusia.
Semasa kemuncak Perang Dingin dahulu pun, Finland tidak menyertai Nato.
Negara itu pernah ditakluk oleh Rusia pada zaman Czar. Kereta kebal Soviet Union pula pernah sampai ke Helsinki dengan tentera Finland tidak dapat mempertahankannya.
Secara tradisinya, dari segi fahaman sosial demokrat, kerajaan SDP akan mengambil sikap berkecuali dan enggan menjadi sekutu ketenteraan AS.
Tetapi kerajaan Sanna Marin sebelum itu dengan segera mahu menyertai Nato.
Bukan saja kerana tercetusnya Perang Ukraine tetapi juga tekanan daripada rakyat menjelang pilihan raya umum.
Rakyat tentunya mahukan keselamatan daripada serangan Rusia, dan cara terbaik adalah mendapat perlindungan melalui Nato.
Kerajaan dianggap lemah jika membiarkan Finland terdedah.
Sunggupun kerajaan Sanna Marin membawa Finland masuk ke dalam Nato, tetapi partinya tetap kalah.
Kelihatannya bahawa kebanyakan daripada rakyat lebih percaya pendirian dan kemampuan pihak konservatif yang diwakili oleh Parti Coalition.
Sebenarnya dalam pilihan raya itu, SDP menambah kerusi dan undinya tetapi ia tidak dapat mengalahkan perolehan Parti Coalition dan Parti Finnish.
Mereka ini pula dapat menambah kerusi dari kemerosotan undi parti Left Alliance yang merupakan parti kiri.
Turut menganggotai Left Alliance ialah Parti Komunis.
Parti Finnish adalah parti kanan ekstrem yang anti-migran.
Mereka mencadangkan supaya sempadan Finland ditutup daripada kemasukan pendatang.
Sentimen mereka ini sudah menjadi arus perdana politik Eropah.
Setiap negara Eropah mempunyai parti kanan ekstrem yang semakin kuat. Mereka bukan saja bernada rasis tetapi juga bersikap xenofobia dan Islamofobia.
Penyertaan Finland ke dalam Nato didorong oleh tekanan AS.
Kuasa besar itu melihat penyertaan Finland dan Sweden ke dalam NATO sebagai tekanan terhadap Rusia supaya menghentikan peperangannya dengan Ukraine.
Penyertaan Sweden bagaimanapun terhalang oleh Turki dan Hungary.
Rusia memberikan reaksi negatif terhadap kemasukan Finland ke dalam Nato.
Perang Ukraine adalah antara lain disebabkan Rusia membantah perluasan Nato.
Ia juga mengesahkan dakwaannya bahawa AS mahu mengepung Rusia.
Helsinki hanya 12 jam perjalanan dengan kereta ke Moscow.
Jika Rusia menyerang Finland, ia akan mengheret Nato dan pasti memberi kesan pada seluruh dunia.
Finland tersepit antara dua kuasa besar.
Tetapi kini ia bukan menjadi masalah bagi Sanna Marin yang sudah pun meletakkan jawatan ketua SDP kerana kegagalan dalam pilihan raya itu.


Kuala Lumpur, Putrajaya akan beralih ke Fasa 2 PPN

Kuala Lumpur dan Putrajaya akan beralih ke Fasa Dua Pelan Pemulihan Negara (PPN) pada Jumaat, 10 September, kata Menteri Wilayah Persekutuan Shahidan Kassim.Dalam sidang media hari ini, Shahidan berkata, Labuan pula akan dijadikan seperti Pulau Langkawi, Kedah yang dibuka semula di bawah program gelembung pelancongan mulai 16 September ini.Bagaimanapun, beliau mengingatkan masyarakat khususnya warga kota terus mengikut prosedur operasi standard (SOP) yang ditetapkan kerajaan.“Mulai 10 haribulan ini (10 September) Wilayah Persekutuan akan masuk ke Fasa Kedua. Labuan sama seperti Langkawi,” katanya pada sidang media hari ini.PPN untuk wabak Covid-19 terbahagi kepada empat fasa di mana peralihan fasa akan membenarkan pembukaan semula sektor ekonomi dan sosial dalam negara.Kedah, Johor, Selangor, Kuala Lumpur and Putrajaya ketika ini masih di Fasa Satu.Melaka, Kelantan, Pahang, Terengganu, Sabah, Perak dan Pulau Pinang yang kini berada dalam Fasa Dua.Negeri Sembilan, Perlis dan Sarawak kini beralih dalam Fasa Tiga.Sementara Labuan menjadi satu-satunya negeri yang berada di Fasa Empat ketika ini.Sebelum ini, Menteri Kesihatan Khairy Jamaluddin berkata negara akan memasuki fasa endemik pada akhir bulan Oktober depan.Menurutnya, Covid-19 akan diuruskan seperti penyakit-penyakit endemik lain, dan KKM sedang menyiapkan pelan peralihan negara kepada norma baru.“Kita perlu sedia terima hakikat walaupun kita berjaya mengawal Covid-19,dari segi kes jangkitan, kematian dan kemasukan ke hospital.“Kita perlu terima hakikat Covid-19 ini akan menjadi endemik, dan kita hidup bersama dengan virus ini.”


Malaysia ungguli negara utama Asean dalam kadar vaksinasi

Data terkini program vaksinasi global menunjukkan Malaysia mengungguli negara-negara utama Asean lain dalam peratusan tertinggi populasi menerima vaksin sekurang-kurangnya suntikan pertama vaksin Covid-19.Senarai itu tidak memasukkan Singapura, Brunei, Kemboja dan Laos, yang merupakan empat negara terkecil Asean dari sudut populasi dan saiz negaranya.Dalam statistik yang dikumpulkan laman sesawang data global Our World in Data meletakkan Malaysia mendahului negara-negara tersebut dengan sekurang-kurangnya 6.2% sasaran vaksinasi telah dicapai.Ia disusuli Indonesia dengan 6%.Indonesia yang memulakan program vaksinasi pada pertengahan Januari lalu, awal sebulan daripada Malaysia akan tetapi hanya sedikit mendahului Malaysia dari sudut peratusan populasi yang menerima suntikan vaksin lengkap.Pada 31 Mei lalu, 3.89% menerima vaksin lengkap di Indonesia, sementara Malaysia mencatat 3.54%.Kedua-dua negara ini jauh mendahului Filipina, Thailand dan Myanmar, yang masih mencatat kadar populasi menerima vaksin sekurang-kurangnya suntikan pertama di bawah 4%. Myanmar memulakan program vaksinasinya pada akhir Januari lalu.Program Imunisasi Covid-19 Kebangsaan (PICK) Malaysia yang bermula pada 24 Februari tahun ini menyaksikan sejumlah 500,000 barisan hadapan negara menerima vaksin pada fasa pertama.Fasa kedua bermula pada April dijangka melibatkan 9.4 juta penerima terdiri daripada warga emas dan mereka yang memiliki risiko tinggi.Fasa ketiga pula dijadualkan bermula pada Mei sehingga Februari tahun depan melibatkan 13.7 juta penerima berusia 18 tahun ke atas.Menteri Penyelaras PICK Khairy Jamaluddin beberapa kali memberi jaminan kadar vaksinasi negara akan meningkat selepas negara menerima lebih banyak bekalan vaksin bermula Jun.“Dengan kadar yang kita unjurkan, saya percaya dan yakin kita dapat selesaikan sebelum akhir tahun ini,” katanya dalam sidang media pada 19 Mei lalu.Dalam sebuah laporan Bernama, Khairy dilaporkan berkata 105,655 dos vaksin telah diberikan semalam, kebanyakan daripada pemberian tersebut adalah dos suntikan pertama.Khairy yang juga menteri sains, teknologi dan inovasi juga turut berkata pihaknya menyasarkan untuk memberikan 150,000 dos suntikan setiap hari bulan ini dan ditingkatkan kepada 200,000 suntikan menjelang bulan depan.Beliau berkata usaha itu akan dibantu dengan penubuhan lebih banyak PPV termasuk 1,000 klinik swasta di seluruh negara dan melalui sistem pandu lalu.


PAS akan terus bersama PN selepas PRN Johor

PAS akan terus bersama Perikatan Nasional (PN) menyantuni rakyat sambil berlapang dada dengan keputusan Pilihan Raya Negeri (PRN) Johor semalam, kata Naib Presiden PAS Idris Ahmad.Beliau berkata walaupun PN hanya memenangi tiga kerusi di Dewan Undangan Negeri (DUN) Bukit Kepong, Maharani dan Endau, gabungan tersebut akan terus bersama-sama menyuburkan konsep perpaduan menjelang Pilihan Raya Umum (PRU) ke-15 nanti.“Jangan diukur keputusan pada PRN Melaka dan Johor. Kita baru lagi bersama. Kita terima kekalahan dan akan sediakan satu perancangan untuk bergerak ke hadapan menghadapi PRU15. Apa yang penting adalah perpaduan,” katanya selepas menyampaikan hadiah pertandingan futsal Parlimen Bukit Gantang semalam.Pada PRN Johor, Barisan Nasional menang 40 dari 56 kerusi DUN, diikuti Pakatan Harapan (11), PN (tiga), Muda (satu) dan PKR (satu).Dalam pada itu, Idris yang juga menteri di Jabatan Perdana Menteri (hal ehwal agama) berkata para agamawan termasuk ustaz diminta menyebar luas kepentingan mengambil vaksin melalui kuliah dan ceramah bagi meningkatkan kesedaran dalam kalangan masyarakat.“PAS bukan cakap mengenai agama Islam sahaja tetapi juga berkaitan kesihatan kerana ia sebahagian daripada Islam. Kalau kita sakit kita kena cari ubat, penawar. Begitu juga untuk melawan mitos, kita kena bercakap menggunakan fakta kenapa pentingnya mengambil vaksin melalui kuliah dan ceramah,” katanya.


Presiden Finland tandatangan perundangan Nato

Presiden Finland Sauli Niinisto pada Khamis menandatangani penyertaan negaranya dalam Pertubuhan Perjanjian Atlantik Utara (Nato), yang disahkan oleh Parlimen pada 1 Mac.
Finland kemudiannya akan menyerahkan dokumen berkaitan keahlian Nato kepada pentadbiran Amerika Syarikat sebaik sahaja Türkiye dan Hungary meratifikasi keahliannya.
Jumaat lalu, semasa lawatan Niinisto ke Türkiye, Presiden Recep Tayyip Erdogan, berkata Ankara akan memulakan proses meratifikasi bidaan Finland.
Parlimen Hungary dijangka mengundi mengenai keahlian Finland pada Isnin depan.
Kesemua 30 sekutu Nato perlu menandatangani protokol penyertaan ahli baharu.
Sehingga kini, 28 negara anggota berbuat demikian.


Rayu sumbangan guna ‘crowd funding’, Adun tunggal Muda dikecam tidak tahu tugas

Ahli Dewan Undangan Negeri (Adun) Puteri Wangsa, Amira Aisya Abdul Aziz didakwa tidak tahu menjalankan tugas sebagai wakil rakyat kerana menggunakan cara “crowd funding” untuk membantu mangsa kebakaran di Ulu Tebrau, Johor.Amira memuat naik video merayu sumbangan orang ramai bagi membantu mangsa-mangsa kebakaran di laman Twitternya petang semalam.Bagaimanapun, pengguna internet tidak bersetuju dengan caranya meminta sumbangan.“Dah jadi Adun pun masih nak minta derma? Mana pergi duit kerajaan negeri? Awak Adun ke NGO?” menurut @azizanhariz.Amira turut dikritik kerana Sultan Johor terlebih dahulu tiba melawat tapak kebakaran.Semalam, Sultan Johor, Sultan Ibrahim Sultan Iskandar memeriksa tapak kebakaran dan membiayai kos bina semula gerai yang terbakar menerusi Yayasan Sultan Ibrahim Johor (YSIJ).Lima rumah kedai di Felda Ulu Tebrau hangus dijilat api pada Jumaat lepas menyebabkan mata pencarian peniaga-peniaga di premis itu terjejas teruk.Menurut warga net, kaedah rayuan derma sedemikian seakan Adun itu terbawa-bawa dengan strategi utama parti Ikatan Demokratik Malaysia (Muda) sebelum memenangi DUN itu pada Pilihan Raya Negeri Johor 12 Mac lalu.Mereka berkata, tindakan Amira juga seakan seorang wartawan kerana hanya melaporkan keadaan mangsa kebakaran.“Macam wartawan. Tapi wartawan biasa aje laaa. Best tak jadi YB?“Kena hentam satu hal. Hantar wakil, then kena bahan baru hadir. Adoi la YB,” ciap @fotofadhSebelum ini, Muda kerap mengkritik kerajaan berhubung pengurusan bencana semasa banjir melanda beberapa negeri pada penghujung 2021.Sebelum ini, Amira juga turut menegur calon MCA bagi DUN Puteri Wangsa, Ng Yew Aik yang mengatakan penduduk di DUN itu sering mencarinya walaupun beliau kalah pada PRN lalu.“Sekiranya ada aduan dan saudara Ng tidak selesa dengan menerima aduan, boleh terus salurkan ke pejabat saya. Sekarang ni kami masih mencari pejabat tetap tapi bilik gerakan kami masih bergerak seperti biasa,” kata Amira dalam sebuah hantaran Facebook.Amira menjadi satu-satunya calon Muda yang berjaya memenangi kerusi DUN pada PRN Johor dengan majoriti 7,114 dalam saingan enam penjuru.


Orang awam dinasihat elak berada di kawasan empangan Selangor

Orang ramai dinasihatkan supaya tidak berada di dalam kawasan sungai berhampiran empangan di Selangor yang kini menunjukkan sedikit peningkatan pada paras air dan kuantiti serta halajunya.Exco Infrastruktur dan Pertanian Selangor Izham Hashim dalam kenyataan hari ini berkata meskipun situasi kemungkinan kejadian limpahan air sungai adalah minimum, namun langkah berjaga-jaga harus diambil, apabila berlakunya limpahan dan pelepasan air empangan.“Apabila takungan di empangan-empangan mencapai tahap maksimum, lebihan air takungan akan melimpah (overflow) melalui alur limpah (spillway) dan disalurkan ke sungai berhampiran, namun kadar aliran adalah terkawal,” katanya dalam kenyataan itu.Menurutnya, prosedur pelepasan air empangan pula akan dilaksanakan dengan kawalan melalui menara pelepasan air empangan (drawoff tower atau radial gate) yang turut dialirkan ke sungai berhampiran merujuk kepada lengkuk operasi empangan yang ditetapkan.“Ini adalah bagi memastikan kawalan terhadap limpahan di hilir sungai dan juga memastikan keselamatan integriti struktur empangan,” katanya.Terdapat tujuh empangan di Selangor iaitu Empangan Sungai Selangor dan Empangan Sungai Tinggi di daerah Hulu Selangor, Empangan Tasik Subang di daerah Petaling, Empangan Sungai Langat dan Empangan Semenyih di daerah Hulu Langat dan Kolam Off River Storage (ORS) Labu di daerah Sepang yang berfungsi sebagai takungan sumber bekalan air mentah yang dioperasikan pihak Pengurusan Air Selangor Sdn Bhd.Sementara Empangan Klang Gates dan Empangan Batu di daerah Gombak merupakan empangan dwifungsi bagi tujuan tebatan banjir dan bekalan air mentah yang dioperasikan pihak Jabatan Pengairan dan Saliran (JPS) Malaysia bersama-sama Pengurusan Air Selangor Sdn Bhd.Beliau berkata Lembaga Urus Air Selangor (Luasaa) selaku agensi yang mengawal selia sumber air sentiasa memantau situasi semasa dalam memastikan kuantiti takungan empangan berkenaan agar sentiasa mencukupi untuk pembekalan air mentah bagi 34 muka sauk bekalan air di Selangor terutamanya untuk persediaan menghadapi musim kemarau.Untuk mendapatkan maklumat terkini status paras air empangan Selangor, orang ramai juga boleh melayari portal Integrated Water Resources Management Systems (IWRIMS) atau memuat turun aplikasi IWRIMS.


Bagaimana ChatGPT bakal mengubah manusia

Menurut sejarah, purata jangka hayat manusia semakin bertambah.
Pada waktu ini purata jangka hayat manusia di Malaysia ialah 70 tahun lebih, sesuatu yang tidak berlaku dahulu.
Sebelum abad ke-20, jangka hayat hanya mencapai 40, 50 dan 60 tahun.
Maknanya usia produktifnya lebih awal iaitu 20, 30 dan 40 tahun.
Lebih-lebih lagi pada masa itu, kebanyakan pekerjaan menggunakan tenaga manusia.
Perubahan besar bagi kehidupan manusia dan pelanjutan hayat banyak disebabkan oleh kemajuan perubatan dan teknologi.
Penciptaan mesin dan jentera mengurangkan penggunaan tenaga manusia, maknanya perhatian adalah kepada menggunakan keupayaan otak ternasuklah peningkatan kemahiran menggunakan alat dan jentera.
Pada tahun 1980-an, saya tergolong pada generasi yang berusia 20-an.
Dalam bidang kerja saya, ia memerlukan bukan saja kecerdasan otak tetapi juga kemahiran menggunakan mesin.
Bagi saya, selain daripada menggunakan keupayaan otak tetapi memerlukan kemahiran menggunakan mesin taip.
Selain itu untuk mengeluarkan produk surat khabar, ia memerlukan pekerja yang mahir mengendalikan alat taipseting dan mesin cetak.
Tetapi pada awal tahun 1980-an, komputer peribadi mula diperkenalkan di Amerika Syarikat (AS).
Ia merupakan perkembangan besar hinggakan ia dijadikan "Person of the Year" bagi laporan kulit depan majalah berita terkemuka Time.
Dunia pula memasuki era komputer peribadi apabila Apple melancarkan Mac yang dapat dibeli dengan harga jauh lebih murah.
Tumpuan komputer ini adalah pada bidang penerbitan.
Seseorang boleh menaip dan membuat “lay-out” dengan komputer itu.
Dunia penerbitan berubah dengan mendadak.
Penerbitan adalah bidang pertama yang diasak oleh komputer peribadi.
Selepas penerbitan, ia pun pergi ke bidang lain. Dunia sudah tidak serupa lagi
Pelancaran Apple Mac bagi Asia Tenggara dilakukan di Singapura pada tahun 1984. Saya membuat liputan pelancaran itu.
Apple menaja penerbangan yang membawa para pemberita Malaysia untuk melihat sendiri komputer peribadi itu.
Apabila dipelawa untuk menggunakannya, para pemberita berasa teragak-agak untuk menyentuh papan kekuncinya.
Ramai wartawan masih sayangkan mesin taip mereka.
Apabila saya menulis laporannya, akhbar tempat saya bekerja tidak menganggapnya penting dan hanya menyiarkannya secara pendek di halaman ekonomi.
Akhirnya pada tahun 1990, komputer peribadi masuk ke bilik-bilik berita.
Para pemberita diajar untuk menggunakannya.
Ia merupakan mesin yang lebih hebat daripada daripada mesin taip.
Generasi yang berusia 40 dan 50 tahun sukar untuk menerimanya. Ada yang bertegas masih mahu terus menggunakan mesin taip.
Rupa-rupanya asakan komputer itu tidak terhenti setakat menyingkirkan mesin taip.
Apa yang lebih besar lagi ialah apabila datang internet pada tahun 2000-an.
Kerja memperoleh dan menyebar maklumat berubah selama-lamanya.
Halaman-halaman sesawang, jentera pencari (search engines) dan emel meluaskan dunia maklumat yang selama ini tersekat dengan akhbar, majalah, buku, radio dan televisyen.
Bagi generasi muda, sekitar berusia 20-an dan 30-an, mereka dengan mudah menggunakan internet untuk mendapatkan maklumat dan mengirim emel.
Pada masa itu saya ada menemui pegawai-pegawai berusia 50 tahun lebih masih enggan menggunakan internet dan emel.
Mereka meminta pustakawan untuk mencarikan maklumat.
Sedangkan pustakawan itu pun mencarinya menggunakan internet.
Sementara untuk emel, mereka meminta setiausaha dan kerani menguruskannya. Malah ada antaranya bertegas supaya mesin faks digunakan dan semua emel dicetak dan dipos.
Ada sesuatu yang menghalang (resistance) generasi lebih tua untuk menerima teknologi komunikasi baru sedangkan ketika masa muda mereka dapat menerima teknologi ketika itu dengan mudah.
Perkembangan komputer ada kaitan dengan perubahan generasi.
Tetapi perkembangan terbesar dalam dunia komunikasi ialah pada tahun 2010-an.
Komputer masuk dalam poket sebagai telefon pintar.
Ketika itu saya sudah berusia 50-an dan sukar untuk berubah bagi menggunakan telefon pintar.
Ketika rakan-rakan sekerja yang lebih muda sudah menggunakan BlackBerry, warga lebih tua masih mengekalkan telefon Nokia mereka.
Pada masa itu sudah mula ada kesedaran bahawa akhbar cetak, majalah cetak dan buku cetak sedang menuju ke penghujung hayatnya.
Ia akan digantikan dengan portal berita, e-magazine dan e-book yang boleh diperoleh melalui telefon pintar.
Saya membeli juga e-reader dan bersemangat untuk berhijrah ke e-book.
Tetapi pada usia 50-an, perkara itu saya rasa sukar untuk lakukan. Akhirnya saya kembali pada buku cetak dan ketepikan e-reader.
Namun perkembangan yang tidak dijangka pada tahun 2010-an ialah kemunculan media sosial, bermula dengan Twitter dan Facebook,  kini ada Instagram dan TikTok.
Ketika warga berusia 60-an hanya selesa dengan Facebook dan WhatsApp, generasi muda lebih aktif dalam TikTok.
Media sosial ini mendatangkan ketagihan dan memakan banyak masa pengguna.
Akhirnya pengguna tidak ada masa dan motivasi untuk membaca media tradisi.
Maka pastinya kurang orang yang membaca akhbar, majalah dan buku.
Lebih-lebih lagi bagi generasi muda yang tiada tabiat dan kegigihan untuk membaca tulisan panjang-panjang seperti “longform” iaitu artikel panjang dan buku.
Perkembangan teknologi komputer dipercayai memasuki semua bidang kehidupan, bukan saja komunikasi tetapi juga kesihatan, perbankan dan permotoran.
Kini penggunaan QR Code sudah meluas.
Bukan saja untuk pembayaran bagi pembelian tetapi juga membuat pesanan di restoran.
Mereka tidak menggunakan pelayan dan pelanggan perlu membaca menu melalui telefon.
Saya sebagai warga emas berasa tidak suka pada keadaan ini.
Ada suatu perasaan bahawa ia merupakan keadaan yang tidak mesra manusia.
Tetapi bagi generasi muda, mereka berasa selesa dengan perkembangan ini.
Namun ada suatu yang lebih besar akan berlaku pada tahun 2023 dan akan datang.
Pada November lalu dilancarkan satu aplikasi bernama ChatGPT.
Ia merupakan chat bot yang dilatih menggunakan artificial intelligence atau kecerdasan buatan untuk “bercakap” seperti manusia.
Konsep kecerdasan buatan diperkatakan sejak tahun 1980-an dalam lingkungan bidang sains komputer.
Subjek sibernetik juga diajar di universiti-universiti di Malaysia.
Malah pada tahun 2000-an, Dewan Bahasa dan Pustaka (DBP) pernah menerbitkan buku bertajuk “Kepintaran Buatan” yang ditulis oleh ahli akademik tempatan.
Pada tahun 2010-an, robot-robot mula dikaji dan dibangunkan di Jepun, AS dan Jerman.
Tetapi robot industri khususnya untuk untuk pembuatan kereta sudah digunakan sejak tahun 1980-an lagi.
Pada tahun 2020 robot ringkas muncul di restoran-restoran Malaysia.
Aplikasi ChatGPT ini boleh menulis deskripsi, menyediakan artikel blog dan mencari sesuatu maklumat.
Walaupun ia sedang terus diperbaiki tetapi tulisannya adalah seperti buatan manusia.
Cara menggunakan ChatGPT adalah mudah.
Tulis saja arahan perkara apa yang dikehendaki.
Aplikasi ini akan mencari maklumat dalam internet dan menulisnya dalam bentuk artikel blog dengan mengambil masa beberapa saat saja.
Selain ChatGPT, aplikasi lain yang menggunakan AI ialah Jasper AI (melukis apa saja), Dall-E-2 (mencipta seni dan teks), Jenni AI (menulis esei) dan lain-lain.
Tidak lama lagi, ahli-ahli politik tidak akan perlu mengupah "ghost writer" atau penulis gelap untuk menulis buku dan memoir mereka.
Generasi muda akan menyambut baik aplikasi AI ini tetapi sebagai warga berusia lebih 60-an, saya tetap hanya mahu membaca buku yang ditulis oleh manusia.
Zaman masa depan bukan era saya. Biarlah generasi baru menentukannya.